text:
Karnaval ta tras di lomba i trabou ta kuminsá normal atrobe. Of nò?? Na diferente instansia bo ta tende ku doño di trabou ta keha ku trahadónan ta keda sin bin trabou òf ta mèldu nan mes malu despues òf durante di dianan di fiesta. Aparentemente pues tin diskushon riba e tereno aki. Ban wak kiko ta e diferente interesnan.
E trahadó tin interes di tin sufisiente dia di fakansi pa e por disfrutá, deskansá i relahá na e manera ku e ta haña ta bon. Esaki no solamente ta bon pa e trahadó, sino pa e doño di trabou tambe. Un trahadó ku por gosa di bida i tin tempu pa relahá ta mas kontentu, mas energétiko i mas produktivo na trabou. Sin embargo, e trahadó tin derechi riba su dianan di fakansi, ku pago di salario. Di akuerdo ku lei, anualmente esaki ta minimal 3 biaha e kantidat di dia ku e trahadó ta traha pa siman (no mas ku 5). Pues un persona ku ta traha 5 òf mas dia pa siman ta haña 15 dia di fakansi pa aña. Un persona ku ta traha 4 dia pa siman, ta haña 12 dia pa aña. Esaki ta un trata un mínimo, pues partidonan semper por palabrá mas dia pa aña.
Interes di e doño di trabou ta pa su kompanía i negoshi keda drai den tur tempu i apesar òf juist durante dianan di fiesta. I no ta solamente e doño di trabou ta benefisiá di esaki, sino tambe e trahadó. Paso si negoshi no ta kana bon, no tin trabou. E doño di trabou tin interes pa su trahadónan bin traha segun nan schedule. Un trahadó ku no bin traha, partikularmente si e no ta notifiká e doño di trabou na tempu òf ta keda sin notifiká mes, por ta frustrante i ta stroba e negoshi. Ademas, esaki por ta motibu tambe pa duna e trahadó un atvertensia ofisial (waarschuwing) i hasta por ta un motibu pa retirá un trahadó. Esaki por ta e kaso tambe si e trahadó ta mèldu ku e ta malu pero ta resultá ku e tabata gosa den karnaval.
Pa evitá malkontentu i otro konsekuensia, doño di trabou: sòru di duna bo trahadónan e dianan di fakansi ku nan tin derechi riba dje ku pago di salario i sòru ku durante aña nan ta haña chens tambe di tuma nan dianan. Trahadó: sòru pa bo gosa di bo dianan, pidi bo dianan di fakansi delantá i kordiná ku koleganan pa wak ken por tuma su dianan den ki temporada. Paso naturalmente no ta tur hende por tuma fakansi den mesun periodo. Korda ku e doño di trabou tin derechi di ninga dianan di fakansi si esaki no ta den mihó interes di e negoshi. Semper bai si, ku interes di trahadó tambe na bista. En todo kaso ta importante pa partidonan komuniká ku otro na manera honesto tokante motibunan i espektativanan.
Bo tin pregunta riba tereno di lei laboral? Tuma kontakto via email info@justacuracao.com òf jama 675-0610 pa un sita.


c: text/html

text:
Despues di dos fecha di Playoffs 2022, Dakota ta keda invicto cu dos victoria p’e prome lugar, y La Fama cu tambe ta invicto cu un victoria y un empate den di dos puesto. RCA ta keda den di tercer lugar cu solamente un empate, te cu awor, y mientras cu Britannia ta keto bai sin punta den ultimo lugar. Mester bisa si cu ainda ta hopi trempan y hopi cos por cambia, ya c’e weganan ta un trei otro tambe, pero p’esey mes toch n’un banda ta importante pa acumula punta mas liher posibel den playoffs. E ekiponan cu por keda emocionalmente stabiel, sin mucho alti-baho y tambe cu menos desgaste fisico lo tin mas chens pa clasifica pa final.
Dakota alfin a kibra e hegemonia di RCA saliendo victorioso pa prome biaha e campeonato aki den e clasico Diahuebs anochi na stadion Guillermo Trinidad, dilanti un publico basta significante, di e manera aki tambe e tricolornan di Solito a perde nan invicto pa prome biaha den ful e campeonato 2021-2022, un racha di 19 wega sin perde, te awo!
E weekend aki, riba Diadomingo pa ta exacto, ta hopi cos ta bai ta den wega, ya cu Dakota lo topa La Fama, pa wak ken ta keda den prome lugar, y RCA ta bai contra Britannia pa wak cual di e dos ekiponan aki lo drenta den bataya pa top dos y cual lo keda den ultimo lugar riba tabla.
Division Honor Playoffs
Britannia vs La Fama
La Fama a saca un bon punta den e prome fecha di playoffs contra RCA, mientras cu Britannia ta sin punta ainda despues di e derota contra Dakota den nan prome wega. La Fama, un ekipo bastante inspira foi comienso di e di dos parti di e campeonato, a cuminsa e wega cu bon posesion di bala cu hopi disciplina riba cancha, den e sentido cu nan tabata bon para man’e ta nan custumber. E medio campo comanda pa Claudio Cavalcante, cu Sylvester Schwengle semper peligroso tirando dilanti y Joshua Faro solido den gol cu hopi confiansa, y mester menciona tambe e bon wega di Raul Morales, un hungado trei cortina, y recientemente Justin Samson den defensa.
Britannia no tabatin hopi yegada skerpi contra e ekipo di La Fama aki. E pumanan un poco eratico den nan pasenan, vooral den e prome tempo, pa ora cu nan a hasi algun coreccion den nan wega ya La Fama a pika dilanti caba y en busca di mas cu hopi momentum trei nan.
Na minuut 20, Ransey Trimon ta habri marcacion pa La Fama. Britannia 0 – La Fama 1. For di e punto ey e partido a cuminsa bira aspero, poco duro cu bastante carchinan, y apesar di tanto carchi e wega a hera bai foi man den hopi ocasion.
Na minuut 57, Sylvester Schwengle den un sprint na banda robes foi un pase di Claudio Cavalcante y net drentando area penal, schaak un defensor y ta lansa un tiro potente cu ta banja e portero Carlos Geerman di Britannia p’e 2-0 p’e speransa berde di Savaneta.
Despues ta sigui un auto-gol di Carl Geerman (foi un cruse di Sylvester Schwengle mes) na minuut 69 cu ta duna La Fama mas bentaha ainda di 3-0 den e partido, un sero basta halto pa subi p’e pumanan di Piedra Plat. Despues di e expulsion di Jeffery Rolston na minuut 71 cos ta bira mas dificil ainda cu Britannia cu diez homber so. La Fama ta probecha mas ainda y Davidson Kaarsbaan ta anota pa hasi e wega, Britannia 0 – La Fama 4.
Britannia toch a sa di responde y a hasta cuminsa hunga mihor bala, pero un poco laat, y na minuut 87 ta anota nan prome gol pa medio di nan goleador Pieter Susebeek, Britannia 1 – La Fama 4.
Despues ta Susebeek atrobe ta anota na minuut 90, e biaha aki pa medio di penalty, pa corta bentaha di La Fama na 2-4. Susebeek su di 13 gol den e ultimo 11 partidonan, un racha impresionante di berdad, helaas, e biaha aki den un causa perdi, ya cu no tabatin suficiente tempo pa mas. Britannia 2 – La Fama 4 tabata e resultado final.
‘King of the Match’ ta Sylvester Schwengle, e capitan di La Fama, pa su esfuerso fisico grandi den e wega, y e gol bunita ey na minuut 57.
Britannia ta topa cu RCA riba Diadomingo anochi y La Fama ta topa cu Dakota riba Diadomingo atardi.
RCA vs Dakota
E clasico den dos ocasion den e campeonato aki a favorece e tricolornan, y apesar cu Dakota a gana e campeonato regular, semper e dos derota n’ei na man di RCA tabata man’e un ‘doorn den nan zijde’. Dakota t’ainda sin Joshua Gross y RCA ta sin Stiven Rua Melchor, hungadornan clave pa ambos ekipo. Pero, p’e wega aki Dakota a bin cu un “wild card”, nan a presenta un hungador nobo p’e playoffs aki, un hungador cu nos a wak caba y a keda impresiona den e partido cu e seleccion nacional di Aruba a hunga contra e ekipo internacional na fin di Maart ultimo. Camilo Peña, hungando p’e ekipo internacional a sobresali den e wega ey, awor e ta miembro di e ekipo di Dakota.
Un cos cu nos por a observa di biaha cu Peña den alineacion, ta cu el a trece un calmo den medio campo (Peña por hunga tambe riba rechtsback), acoplando bon c’e otronan, reteniendo bala, cu temperamento, cu bon cambio di ritmo, e por contene y recupera bala tambe, esaki por libra Daniel Briceño, un hungado di confiansa y na su turno yuda mas den e aspecto creativo. Dakota tabata diferente den e partido aki, compara cu den e ultimo clasico algun siman atras. Gikay Croes den gol a trece trankilidad, Ricky Hodge ta di regreso tambe, anotando gol atrobe, y Fernando de Sousa ta sigui ta hungando riba un gran nivel den e playoffs aki, pa ta exacto desde fin di Maart, unda c’e tambe a hunga p’e oncena internacional contra Aruba.
E prome gol ta cai na minuut 21 pa medio di Ricky Hodge, RCA 0 – Dakota 1. E gol aki a dicta ‘e pulso di e wega’, cu tabata den man di Dakota casi henter e tempo, a sinti cu RCA tabata “play catch-up” den e partido aki. E di dos gol pa Dakota a cai na minuut 30, Ricky Hodge atrobe, cu su dobbel, RCA 0 – Dakota 2.
Den e di dos tempo Dakota a baha man un poco, claro, despues di a dicta e wega pa largo tempo, pero, asina mes Fernando de Sousa a anota e gol p’e 3-0 na favor di Dakota pa medio di penalty na minuut 71.
RCA a perde un di nan pilarnan den medio campo ora cu Erik Santos ta sali lesiona den e di dos tempo. Despues toch e tricolornan ta logra haya un gol di penalty na minuut 87 unda cu Jean Luc Bergen, cu a tuma over e rol di Santos, ta anota pa hasi e wega RCA 1 – Dakota 3.
Esey mes tabata e resultado final, tur tres punta pa Dakota e biaha aki, dunando nan e prome lugar riba tabla di playoffs cu seis punta. Un partido competitivo pero deportivo, cu bon conduccion di arbitro Omar Lambert. “King of the Match” ta comparti entre Camilo Peña y portero Gikay Croes, ambos di Dakota.
RCA ta hunga contra Britannia Diadomingo anochi y Dakota lo midi forsa contra La Fama Diadomingo atardi.
Schedule di Playoffs

robotstxt: allowed

filter: keep


text:
ORANJESTAD – Departamento di Asuntonan Economico, Comercio y Industria y su unidad Exprodesk ta invita tur negoshi cu ta traha un producto di origen local pa participa y exhibi esakinan riba e webpage di Exprodesk, “Aruba Showcase”. Si bo ta un comerciante local, esaki ta booportunidad pa “showcase” bo negoshi y bo productonan.
“Aruba Showcase” ta un pagina ariba e website di Exprodeskunda cu por showcase negoshinan local y pa asina nan haya e oportunidad pa por exhibi nan productonan. Esaki lo bira un plataforma unda cu clientenan potencial lo por mira tur e productonan cu ta di origen local. Pa por considera bo negoshiof producto como ‘di origen local’ tin algun rekisito cu mester cumpli cu ne. E rekisitonan cu ta necesario ta lo siguiente: • Negoshi local mester ta registra na Kamer van Koophandel (KvK) y tin un vestigingsvergunning di Departamento di Asuntonan Economico, si ta aplicabel;• Producto mester ta completamente original di Aruba (materia prima y e producto final tatraha/transforma/procesa na Aruba);• Den caso cu e producto NO ta completamente original di Aruba, e mester ta ‘transforma/procesa’ na Aruba (e materia prima lo por bin di afo pero e producto final mester ta traha/transforma/procesa na Aruba).
Pa registra pa e oportunidad aki lo mester manda un e-mail na: s.meijer@deaci.aw.
Loke ta necesario pa registra ta:• Un descripcion di e producto (maximo 250 palabra);• Potret di e producto;• Informacion di contacto, links di e website y/of Facebook y/of Instagram;• “Letter of Consent” yena y firma. (Esaki lo manda via e-mail na momento cu registra).
E meta di “Aruba Showcase” ta pa duna negoshinan local e oportunidad pa por crece y exporta na cliente nan rond di mundo cu ta interesa den nos productonan y servicionan local. Asina aki lo yuda e famia di e doño di e negoshinan local y tambe yuda e economia di Aruba.
Pa mas informacion riba e webpage “Aruba Showcase”, y con pa participa, por tuma contacto cu sra. Sharon Meijer via: s.meijer@deaci.aw


text:
“Sigui haci nos orguyoso di boso”
Aruba y henter mundo ta recuperando mientras cu Covid-19 ta presente ainda. Den e etapa di recuperacion y superacion, nostin mester di cada ciudadano pa hiba nos pais padilanti. Nos muchanan y hubentud specialmente ta clave den e recuperacion den tur sentido di nos pais. E temporada aki, hobennan ta habriendo hala pa continua nan estudio sea ta akina Aruba mes of den exterior, specialmente na Hulanda. E deseo di nos pais semper ta keda pa nos hobennan regresaAruba y duna aporte na e bienestar di nos pais. Prome cu noshobennan subi avion bay, Prome Minister Evelyn Wever-Croesta encurasha nan pa especialmente sigui cuida nan mes y proteha nan mes pa no bira malo nan nan yegada y stroba nan di haci e areglonan necesario prome cu nan cuminsa studia.
“Mi kier a haci un apelacion na tur e studiantenan akiespecialmente e dianan aki prome cu bo bay studia afo pa bopreparacion profesional, porfabor cuida bo mes. Bo no kier pa ora bo yega Hulanda resulta cu bo tin Covid. Bo no kier ta naHulanda leu di bo famianan anto bo ta malo. Bo ta riba un luganobo cu bo no conoce, talves bo no tin bo cas regla ainda.Porfabor cuida bo mes”, Prome Minister a expresa.
Prome Minister ta conseha nos hobennan cu ta bay studia afo, pa haci test di Covid prome nan biaha pa asina nan ta sigur cu nan no ta contagia cu Covid prome cu nan bay un pais cu no ta nan pais.
“Talves no ta mal idea pa bo haci test prome cu bo bay pa bota sigur di bo mes cu bo no tin Covid y cu tur siguridad bo por cuminsa un reto nobo y cumins’e bon. Unabes cu bo ta eynanfiha bo meta y no permiti nada ni niun hende kita bo atencionfor di bo meta. No lubida cu bo ta un embahado di Aruba undacu bo bay. Na mayornan cu ta keda atras mi ta desea hopisabiduria y hopi forsa. E fundeshi cu bo a duna bo yiumientras e ta biba cu bo ta esun cu e mester pa e por habri suhalanan y pa e crece y bira grandi den mundo. Na e studiantenan un biaha mas hopi hopi exito y sigui haci nosorguyoso”.


text:
E proyekto ‘SAIs Engaging with Stakeholders (SES)’ a keda inisiá na aña 2017 pa 'INTOSAI Development Initiative (IDI)'. E meta di e proyekto aki ta pa krea un impakto mas grandi ku ouditorio, pa medio di un relashon efektivo ku stakeholdernan. Di djamars 20 te ku djabièrnè 23 di ougùstùs 2019 tres representante di Kontrolaria a partisipá na e seshon di evaluashon di e proyekto aki na Pretoria, Sur Afrika. Tur e seshonnan ku tabatin pa e proyekto SES a wòrdu di spònser pa IDI.
Na e seshon di evaluashon aki a partisipá representante di binti kontraloria, di kua diesdos ta miembro di 'African Organization of Supreme Audit Institutions from English-speaking African countries (AFROSAI-E)' i ocho ta miembro di 'Caribbean Organisation of Supreme Audit Institutions (CAROSAI)'.
Durante e kuater dianan, e representantenan a duna un presentashon kòrtiku tokante kon nan a avansá den implementashon di nan SES strategia. Ademas e representantenan a evaluá e proyekto SES den su totalidat. Tambe e representantenan a kompartí den grupo kua ta e desafionan ku nan a kontra durante implementashon di nan SES strategia. Asina e miembronan di e gruponan por a pensa posibel solushon pa e desafionan topá.
E tabata un seshon informativo i Kontraloria ta ehekutando su mes SES strategia.


text:
Willemstad – Gerensia i koleganan di Iris Maduro a bini huntu djaweps último
pa yama ayó na e empleado ehemplar aki.
Iris Maduro kende a baha ku penshun despues di 43 aña di servisio, a traha
den e diferente empresanan di Mensing (Strada, Samen i Caminada).
Durante tur su añanan di servisio el a sobresalí komo un empleado sumamente
dediká na su trabou i e tabata un bon ehèmpel pa su koleganan.
Ta serka dje kasi tur hende nobo a siña kon hasi e trabou.
Gerente general di Mensing’s Caminada, Helvig Van de Laarschot-Jonckheer a
bisa ku ta Iris a bira kara di Caminada.
‘E loke ta mas remarkabel di Iris ta su memoria fotográfiko pasobra e ta
kòrda tur kos ku tin di aber ku e míles di artíkulonan den su departamentu.
Ta bin aserka ku resientemente na momentu ku mester a hasi un pedido grandi
ami mes a bin haña sa ku ta tres hende huntu mester a hasi e pedido ku Iris
so por a atendé den pasado’, asina sra. Van de Laarschot-Jonckheer a bisa .
Finalmente e gerente a pidi Dios Todopoderoso hopi aña mas di bida i salú pa
Iris Maduro por disfrutá di e penshun ku e meresé!
Riba e potrèt por mira momentu di despedida despues di 43 aña di Iris Maduro
na Mensing’s Caminada.


text:
Rusiano
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Rusiano o idioma Ruso (pycckий языk), IPA: [ˈruskʲɪj jɪˈzɨk], ta un idioma Indo Europeo. E ta un idioma oficial na Rusia, Belarus, Kazachstan, Kyrgyzstan, Uzbekistan, Abkhazia, Sur Osetia y Transnistia. E ta un di e seis idioma oficial di e organisacion Nacionnan Uni.
DialectonanEditá
E alfabet RusianoEditá
E idioma Ruso ta skirbi ku esaki version moderno di alfabet sirilico, ku ta uza 33 letra.
Vocalnan: A, E, Ë, И, Й, O, y, Ы, Э, Ю, Я.
Consonantenan: Б, B, Г, Д, Ж, З, K, Л, M, H, O, П, P, C, T, Ф, X, Ц, Ч, Ш ,Щ, Ъ, b
GramaticaEditá
Manera Latin y otro idioma rond mundo, ta uza un sort'i sistema den sustantivo, adhetivo y pronomber. E sistema aki ta un set di palabra unda nanta caba c'e proposito di e frase. Esey kemen cu e tin mas flexibilidad den e ordo di palabra. Den caso nominativo ta uza pa mustra cu un palabra ta e suheto di e frase. Den caso genetivo ta mustra propiedad. Den caso acusativo ta obheto directo. Esun di caso dativo ta obheto indirecto (algo cu ta wordo haci "na" algo).
Genero y numberEditá
Den idioma Ruso tin tres genero: masculino, femenino y neutral. Esun di masculino ta caba mas tanto cu consonante, e sustantivo neutral en general ta caba cu -aя of -яя, y nomber femenino ta caba cu -ый of -ий. Den plural ta actua tambe como di cuater genero. Ora ta bira plural, no ta duna muchu atencion, con tal cu e sistema ta concerni.
AdhetivoEditá
Den idioma Ruso e adhetivo, cu ta describe algo, meste bay segun e palabra cu ta describi e genero y number. Den nominativo, e adhetivo cu ta describi e palabra femenino en general ta caba cu -aя of -яя. Loke ta describi palabra masculino en general ta caba cu -ый of -ий y loke ta describi palabra neutral en general ta caba cu -oe of -ee. Loke ta den plural en general e ta caba cu -ыe or -иe. Nan ta cambia dependiendo di e frase/caso.


text:
Método pa establesé tarifanan pa produkshon i distribushon di koriente i awa di bebe na Hulanda Karibense 2017 - 2019
Den e método aki ACM ta establesé kon e ta determiná e tarifanan pa awa di bebe i koriente na Boneiru, Sint Eustatius i Saba. ACM tin e tarea aki a base di e lei di koriente i awa di bebe BES, ku a drenta na vigor riba 1 di yüli 2016.
E método aki ta bálido pa e temporada di 1 di yanüari 2017 te ku 31 di desèmber di 2019. Nos ta yama esaki e promé término di regulashon. ACM ta usa e método aki pa establesé tarifa tantu pa produktornan komo pa distribuidónan di koriente i awa di bebe. Ta trata di e siguiente kompanianan:
- Kompania di awa i energia Bonaire N.V. (WEB)
- ContourGlobal Bonaire B.V. (ContourGlobal)
- Statia Utility Company N.V. (STUCO)
- Saba Electric Company N.V. (SEC)
Kon a establesé e método aki?
ACM den kuminsamentu di aña di 2016 promé a kompilá un Dokumento di Komienso ku un splikashon di e regulashon di tarifa na Hulanda Karibense. Den esaki ACM ta splika riba ki manera ACM ke ekipá e regulashon di tarifa. Despues na yüli di 2016 ACM a skibi i konsultá un konsepto di método. Interesadonan, manera kompanianan di utilidat públiko i organisashonnan di kliente, por a reakshoná riba e konsepto di método aki. A base di e reakshonnan aki ACM a establesé e método definitivo riba 12 di sèptèmber 2016. ACM a publiká tur reakshon riba su website i den e método definitivo ACM ta splika kon el a prosesá e reakshonnan.
Kuadro hurídiko
E método ku ACM mester establesé a base di e lei menshoná, ta forma e kuadro ku ta usa den e dekretonan di tarifa. No ta posibel pa un interesado oponé òf apelá e método aki. Por oponé òf apelá e dekretonan di tarifa si. I den un prosedura hurídiko kontra e dekretonan di tarifa un interesado por trese argumento tambe kontra di e método.
Kuadro di regulashon
E ophetivo di e Lei koriente i awa di bebe BES ta un suministrashon konfiabel, pagabel i duradero di koriente i awa di bebe na Hulanda Karibense. E regulashon di tarifa mester pèrkurá pa stimulá kompanianan pa traha efisientemente, pero tambe pa kompanianan por realisá nan invershonnan. ACM a skohe pa e método ku e nòmber profit-sharing. E método aki ta enserá ku ACM ta kalkulá di antemano kiko e gastunan lo bira pa e kompania. Si despues resultá ku ekompania su gastunan tabata mas haltu òf mas abou, mitar ta bai pa kuenta propio òf na benefisio di e kompania, i e otro mitar pa kuenta òf benefisio di e konsumidó.
Esaki ta pone ku un kompania lo trata di ekonomisá riba gastunan pa asina e kompania sobra mas sèn. Por usa e sèn aki pa proyektonan, òf por ehèmpel por pag’é komo dividènt na e akshonista (e Kuerpo Públiko)
Si un kompania logra di spar sèn, pa e siguiente aña ACM ta stipulá e entradanan mas abou i asina e tarifanan tambe ta baha. Di e manera aki e konsumidó tambe ta probechá di e ekonomisashon di gastu ku e kompania ta realisá.
Método di regulashon
E método di profit-sharing ta konsistí di kuater paso:
- Stipulashon di e gastunan. ACM ta konektá ku e gastunan real di e kompania. ACM por hasi adaptashon ainda, por ehèmpel den kaso ku no tur gastu ku e kompania tin ta nesesario pa e tareanan legal di e kompania. E gastunan ta gastu operashonal i gastu di kapital. Gastunan di kapital ta amortisashonnan i un rendimentu rasonabel ku un kompania por haña. E gastunan total di e kompania ta partí den gastu pa awa di bebe i gastu pa koriente i pa produkshon i suministrashon di ámbos previshon.
- Di gastu pa entrada. ACM ta adaptá e gastunan real di un aña anterior na e inflashon i na por ehèmpel invershon antisipá. Asina ta yega na e entradanan pa e kompania pa e próksimo aña.
- Di entrada pa tarifa. Despues mester konvertí e entradanan aki pa tarifa. Lei ta stipulá kua kategoria di tarifa tin (tantu pa awa di bebe komo pa koriente):
- e tarifa fiho di uso pa kubri e gastunan di e ret, inkluso e midimentu i e prevenshon i solushon di fayo tékniko;
- e tarifa variabel di uso pa kubri e preis di produkshon ku e distribuidor ta paga e produktor;
- e tarifa di konekshon pa kubri e gastunan pa konektá ku e ret;
- e kompensashon pa rekonekshon pa kubri e gastunan pa rekonektá un kliente ku a deskonektá anteriormente;
- e tarifa pa transportashon riba kaya di awa di bebe ku ta distribuí ku trùk, pa kubri e gastunan di e transpòrt di awa di bebe ku trùk.
Pa tur e kategorianan di tarifa aki ACM ta kalkulá e tarifa partiendo e entradanan di paso 2 den e kategorianan aki, i dividí nan pa e kantidat di kliente pa kategoria.
Kalkulá diferensha despues. Ora un aña kalendario pasa por wak si e entradanan manera ACM a stipulá tabata igual na e gastunan real di e kompania. Si e gastunan tabata mas haltu òf mas abou, 50% ta pa kuenta propio di e kompania. E otro mitar, ACM ta kobra òf kompensá den e entradanan (i tarifanan) di e aña siguiente.
ACM a laga hasi investigashon pa establesé kiko ta un rendimentu rasonabel pa kompanianan di utilidat públiko. Ta yama e rendimentu rasonabel aki: Weighted Average Cost of Capital (WACC).
E gastunan di kombustibel pa e produkshon di koriente por varia, pasobra e gastunan ei ta dependé di e preis di zeta. E produktor por adaptá esaki mensualmente den e preis di produkshon. Pa e promé término di regulashon, ACM ta kalkulá a base di e gastunan real ku e produktor ta paga pa e kombustibel. Pa e próksimo término di regulashon, ACM ke investigá pa kompra di e kombustibel aki tambe si por duna un insentivo pa hasi e kompra ei mas efisiente posibel.
Basá riba lei, e distribuidor por adaptá e tarifa di uso variabel maksimalmente dos biaha pa aña komo konsekuensha di adaptashonnan den e preis di produkshon, esta riba 1 di yüli i 1 di yanüari.
Reakshonnan di interesadonan
ContourGlobal, WEB, STUCO, SEC, Unkobon, Bonhata i Bonaire Hospitality Group a reakshoná riba e konsepto di método i/òf e konsepto di método WACC. A base di e reakshonnan aki ACM a hasi algun adaptashon. E adaptashon di mas grandi ta pa hasi posibel ku ta pèrmití pa adaptá e preis di produkshon tur luna komo konsekuensha di un kambio den gastunan di kombustibel.
Tambe ACM a splika pa kada punto di bista kiko e punto di bista aki a trese, i ACM a aklará partinan di e método mas aleu.


text:
Hopi bia nos ta lanta ku e siguiente pregunta: Mi mester lagé òf wanta un tiki mas ke problema aki?
Hopi hende no sa kon pa reakshoná den e momentunan ei, i nan ta kaba tumando desishonnan inkorekto. Tin bia pa motibu di e preshon di e situashon, pero e realidat ta ku e konflikto di nos pensamentu ta hasi nos sinti pèrdí.
E hendenan aki ta pensa ku no ta eksistí un salida pa e kuestionnan aki. E konfushon den e mente ta asina tantu ku nan no ta logra sinti nan mes ku pas, te ku nan ta yega na e konklushon ku e mihó alternativa ta pa kaba ku nan mes bida, pensando ku esei ta e mihó forma pa kita e doló, e dudanan i asta e komplehonan.
Pero e no ta.
Bo tabata sa ku ta eksistí un forma pa kita e doló i e pensamentunan destruktivonan ei, sin kita bo bida?
Wèl si, e proyekto HELP di Forsa Hóben Kòrsou tin e ehèmpel nan ei. Nos a superá i abo tambe por!
No desistí di bo bida, no wak bo pasado ni e kosnan ku ta hasi bu sinti malu. Rekòrdá: loke a pasa kaba no tin mas importansia.
Wanta duru, ainda bo por skibi un historia nobo pa bo bida!
Tuma kontakto ku nos via e number di kontakto di Universal Curaçao òf universalcuracao.com
HELP, un proyekto pa yuda abo! Bo bida ta balioso, no hasi nada kontra di dje, bo no ta so!


text: Diamars merdia a drenta informe di un accidente cu hende herida na Fuerte, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda un chauffeur saliendo for di Fuerte no a mira e quadracer biniendo for di pabao y subi caminda unda e ora ey e quadracer a bay dal riba dje. E impacto tabata fuerte unda cu e motociclista a pasa over di e auto bay cay algun meter mas pariba cu basta sla na curpa. Na yegada di e ambulans nan a atende e victima y a transporte pa hospital.


text:
Alemania – Gronau. Criminalnan a cuminsa target Abogadonan Hulandes, esaki ta di dos Abogado tira.
Diaranson mainta un otro Abogado Hulandes Schol(43) a wordo tira. Esaki a sosode na un luga net over di e grens cu Enschede.
E Abogado cu lo ta biba na Enschede a bira victima di un Drive By Shooting, momento cu e tawata canando ariba caya den e parti Aleman Gronau cu ta cerca di Enschede.
Segun nos a compronde e Abogado a resulta seriamente herida, unda cu unidadnan di rescate a hibe cu urgencia direccion Hospital.
Ta ser papia di un auto cu plachi di number di Hulanda cu lo a comete e acto aki.
Mesora a start un investigacion grandi. No ta conoci e motibo ainda tras di e tiroteo aki, of ken lo kier e Abogado aki morto.
Esaki ta bira e dos Abogado Hulandes cu a bira victima di e violencia serio aki.
Na september Derk Wiersum a wordo tira mata na Amsterdam dilanti su cas.
Wiersum su cliente tawata un testigo principal di e Mocro Maffia Nabil B.
Segun autoridad Hulandes nan lo a detene un sospechoso di e caso aki.


text:
Ministerio di Integridad ta lansa programa piloto “Corporate Governance Manual”
Ministerio di Integridad ta lansa programa piloto “Corporate Governance Manual”
Den cuadro di un maneho integral pa Good Corporate Governance a wordo lansa e programa piloto pa un “Corporate Governance Manual”. Cu esaki lo reforma y digitalisa acceso na informacion relaciona cu corporate governance pa companianan estatal y fundacionnan cu ta ricibi subsidio di Gobierno. Di e forma aki lo promove transparencia y un cultura di Good Corporate Governance dentro di sector semi-publico, y alabes ta sirbi e meta pa Gobierno como accionista eherce su funcion mas efectivo y eficiente.
E proyecto piloto aki ta wordo dirigi pa Comision Corporate Governance como tambe Themis Institute for Governance & Leadership, dirigi pa profesor Dr. Frank Kunneman.
“Integridad ta esencial pa e exito real cu ta determina caracter di henter un nacion. Den e programa di Gobernacion di Gabinete Wever Croes 2, nos a compromete nos mes pa den forma continuo y permanente mester enfoca na salvaguardia y promove integridad den henter nos comunidad,” Minister Geoffrey Wever a cuminsa ta menciona den ausencia di Minister Ursell Arends.
“Den conseho di Minister, y riba conseho di Commissie Corporate Governance, a determina e importancia pa structura y digitalisa e intercambio y acceso na informacion di companianan estatal y instancianan subisidia door di Gobierno.”
Introduccion di un Manual pa Corporate Governance ta un di e formanan pa nos por trata di eleva transparencia di proceso, cumpli cu e principionan di Behoorlijk Bestuur y sigura integridad.
Ministerio di Integridad y Gabinete Wever-Croes ta gradici tur companianan estatal como tambe fundacionnan cu ta participando na e proyecto piloto aki.


text:
Den area si Sun Valley un vehikulo a perde kontrol i bai dal den un edifisio i net kaminda ku e vehikulo a bai dal tabata ta tin un palu ku normalmente ta pa pone propoganda ariba. E vehikulo a dal kaminda e borchi su palu ta i e palu kompletu a bin abou net na momentu ku un persona tabata kana pasa ku konsekuensi ku e palu a kai den su kabes, ku urgensia a transporta e persona aki pa CMC. Pero lastimamente e persona a fayese despues di un ratu.
Pa por ilustra e palu ku a kai den e persona su kabes, ta e palu ku tin e sirkulo kora rond di dje.


text:
(France24) – Gobierno di Gustavo Petro y disidencia di guerrilla FARC a haci un “reunion exploratorio” pa “balora e posibilidad di cuminsa dialogo”, loke por inclui stop di fuego bilateral. Esaki ta un di e strategianan pa “paz total”, un iniciativa di presidente Petro pa negocia cu gruponan ilegal cu te ainda ta activo na Colombia.
Un delegacion di Gobierno di Colombia y otro di “estado mayor central” di disidencia di FARC a reuni na departamento di Caqueta, ubica den sur di e pais, cu e fin di analisa un posibel comienso di dialogonan di paz cu disidencia di FARC cu no a bay di acuerdo cu e proceso di paz na La Habana na 2016.
Mediante un comunicado firma pa alto comisionado di Paz, Danilo Rueda, e number dos di Mision di Verificacion di ONU na Colombia, Raul Rosende, a reuni cu cuatro disidente y un delegado di Gobierno di Noruega. E partidonan a sigura ta na “disposicion y necesidad cu e dialogonan aki ta den bon ambiente pa stop e fuego bilateral, e cual mester verifica”.
“Paz Total” ta e proposicion di presidente Gustavo Petro cu cual ta busca cuminsa dialogo y busca acuerdonan di desmobilisacion of entregamento na husticia di e gruponan den margen di ley di varios tipo cu ta opera na e pais. Segun un rapport reciente di Instituto di Estudio pa Desaroyo y Paz (Indepaz), na e momentonan aki 20 grupo ta warda pa drenta den e proyecto di paz di Petro.
Hasta algun dianan pasa, Petro a manda na Congreso e modificacion di e Ley di Orden Publico pa por tin un hoja di ruta pa adelanta e negociacionnan. Te e momento ey ELN a expresa su intencion di tene dialogonan di paz.


text:
Djabièrne último aspirantnan di e estudio básiko pa bira agente di Wardakosta (Basis Opleiding Kustwacht (BOK) 2022, a marcha drenta Marinebasis Parera despues di kuater siman intensivo di entrenamentu. E 18 aspirantnan di Aruba, Kòrsou i St. Maarten kada un tin un solo meta, un karera bunita na Wardakosta.
Durante e simannan di introdukshon e hòbennan pa kuater siman largu, bou di guia di nan instruktornan a sigui lès den klas i a eksperensha diferente kampamentu introduktorio. Durante e kampamentunan e aspirantnan a marcha basta kilometer, landa hopi, kushiná nan mes, a konstruí vlot i tambe a kompletá ehersisionan anfibio. Nan ehersisio final pa nan simannan di introdukshon a kuminsá djaweps último parti anochi. Pa e ehersisio final e aspirantnan a marcha i a rema riba laman ku destino final Marinebasis Parera riba djabièrne mainta. Na Marinebasis Parera e aspirantnan a keda risibí ku un aplouso kaluroso na entrada di parti di koleganan di Wardakosta i otro koleganan.
Durante e seremonia Direktor di Wardakosta, Frank Boots a hiba un diskurso pa e aspirantnan i nan instruktornan. “Boso tur 18 a yega e final, kuater siman largu boso a presta huntu komo un tim, ya asina boso tur huntu ku boso instruktornan por ta pará aki nan. Mi ta konvensí ku boso tur a siña hopi di otro. Awe boso a alkansá e marcha final. Huntu henter anochi, hopi doló, keda sin drumi i e kansansio ku kada un di boso por a eksperenshá. Esaki ta kuminsamentu di e estudio. Huntu boso a surpasá e prome fase difísil i ku tur 18 hòben ta pará akinan. Keda traha huntu pa sobrá di e aña, motivá otro i yuda otro durante e estudio. Mi ta deseá boso hopi éksito ku e sobrá di e “Basis Opleiding Kustwacht”.
Despues di e diskurso di e Direktor, e aspirantnan por a risibi nan pèchi ofisial di BOK, komo muestra di apresio pa nan prestashonnan durante e simannan di introdukshon. E siman aki e aspirantnan ta bai kuminsá ku e módulo básiko di habilidat, ku ta inkluí entre otro prome ousilio (EHBO) i habilidatnan di tiru, ku lo bai dura 8 siman. Wardakosta ta deseá e aspirantnan hopi éksito.


text:
E proyectonan aki ta bay eleva henter e area rond di e playanan aki teniendo na cuenta e importancia di conserva nos naturalesa, creando asina un desaroyo di embeyesimento di e area na un manera sostenibel.
E continuacion di e proyecto ta inclui diferente aspecto. Entre otro Baby Beach lo haya un area di parkeo completamente nobo y un retonde nobo, cual tambe ta parti di e plan aki. Consecutivamente lo bay bañonan publico pa tur bishitante , lo pone tambe dos kiosko caminda hende por bay cumpra cuminda y/of bebida. E meta ta pa e kiosko nan aki refleha e cultura Arubano y bende cuminda nan cu ta tipico den e area di Caribe. Lo percura tambe pa drecha e canchanan di tennis pa tin un area deportivo multifunctional.
Tambe ta bay bin facilidadnan caminda por practica "beachsport" manera beach tennis y beach volleyball.Un comision di proyecto infrastructural di turismo lidera pa Ministerio di Turismo lo bay traha mas di cerca cu DIP pa asina implementa e maneho pa cu e beachnan.. E desaroyo aki ta uno sostenibel pesey a dicidi tambe cu den e proyecto aki lo bay planta hopi palma di coco pa crea sombra pa asina limita e contruccion di palapa ariba e beach.
Den cuadro di e proyecto aki, bestek ta disponibel caba pa cumpra na DOW pa 350 florin. Dia 31 di augustus DOW lo duna mas informacion specifico tocante e scope di e proyecto aki y consecuentemente e destaho publico lo tuma lugar dia 9 di september na DOW.
E proyecto aki ta posibel danki na un bon teamwork y cooperacion entre ministerio di turismo, ATA, DOW y DIP. Sigur un proyecto importante pa e area di Seroe Colorado cu tambe ta haya su desaroyo.


text:
Humamentu ta kousa malesa i morto prematuro. Humamentu ta e malechor mas grandi pa loke ta trata kanser na pulmon i otro sorto di kanser. Tambe humamentu ta hisa e chèns pa malesa di kurason, malesa di pulmon, diabetis i ta pone ku un persona ta bira menos fértil.
Bo no por prevení ku bo ta haña kanser, pero si bo por baha e riesgo di hañ’é dor di hiba un bida saludabel.
Na Korsou nos ta hopi eksponé na solo. Esei ta pone ku nos kueru tambe ta eksponé na un dósis haltu di rayonan UV. Esaki ta hisa e riesgo di kima i ku esei e riesgo di haña kanser di kueru. Pesei ta importante pa bo: 1. Usa krema solar, 2. Tapa bo kueru bon, 3. Buska fresku.
Investigashon di pueblo (bevolkingsonderzoek) ta investigashon (screenen) di un grupo grandi di persona pa asina por saka afo si nan tin algun malesa, por ehémpel kanser. Na Korsou, Fundashon Prevenshon ta hasi e investigashonnan aki. Tambe nan ta hasi tèst di kanser na pechu i tèst di kanser na matris.


text:
Diamars den careda di 1 or marduga un comerciante masculino cu su yiu chikito den man a keda atraca pa...Read more
Diamars den careda di 9:10 mainta riba e caminda di Santa Cruz pazuid di e santana ta sucede un accidente...Read more
Dialuna den careda di 6 or atardi riba e caminda principal di Savaneta altura di ex iceberg a sucede un...Read more
Dialuna den careda di 8:40 anochi cuatro homber desconoci arma a presenta na cas di comerciante na Sero Patrishi, y...Read more
Dialuna pasa di 3 or atardi habitantenan a haya holor desagradabel ta sali for di un cas na Nieuweweg na...Read more
Dialuna atardi un homber di edad coriendo su bais den e bario di Zeewijk pa descuidao a cay for di...Read more
Dialuna ta habri y personal encarga cu e compania Airsoft and aips accesories & apparel na Belgiestraat a tuma nota...Read more
Patruya di Santa Cruz diadomingo anochi a para un toyota yaris blanco pa un control y durante esaki e chauffeur...Read more
Diadomingo anochi chauffeur di un chevrolet optra yegando cas ta accidenta contra di un auto staciona den porta di su...Read more


text:
ORANJESTAD – Awe 17 di juni Nacionnan Uni (UN) a declara dia di observacion pa e conscientisacion pa combati secura y suelonan degrada. Locual na Ingles nan a yama Desertificationand Drought Day. Directie Natuur en Milieu (DNM) ta colabora cu e parti di conscientisacion riba e tema aki cu ta di sumo importancia mirando cu nos ta depende di nos suelo den bon condicion y gran parti di Aruba su clima ta uno di secura.
Ora cu nos ta papia di suelo degrada esaki ta consecuencia dirosamento y erosion acelera. E proceso aki ta consecuencia di actividadnan humano caminda e suelo tin necesidad di restauracion asina yuda combati cambio di clima y brinda servicionan pa yuda e biodiversidad y humanidad ainda mas. Tin un yamada urgente mundialmente despues di e pandemia pa mundo recupera na un manera sostenibel asina crea economianan mas resiliente pa futuro.
E obhetivo di conscientisacion pa e dia observa aki den 2021 ta pa demostra cu si inverti den suelonan saludabel como parti di e recuperacion, esaki lo ta un bon decision economico tambe. E inversion ta crea cuponan di trabou, duna stabilidad vital, garantisa calidad di cuminda, saca carbono toxico for di atmosfera, combati cambio di clima y trece balansa den biodiversidad ecologico. Cu conscientisacion pa combati secura y suelonan degrada ta yuda crea mas accion pa proteha y restaura areanan natural, asina tambe yuda cu e avancenan pa alcansa e 17 metanan di desaroyo sostenibel di UN (SDG’s).
Unda nos ta awo?
Mundialmente, tres cuarto (¾) di mundo su suelo, sin conta aden e parti cu ta cubri pa ijs, a transforma y ta usa pa aloca necesidad humano manera por ehempel cuminda y desaroyo. E suelodegrada ta impactando calidad di bida di hende y bestia. E consecuencianan ta por ehempel; cu miyones di especienan ta na borde di extincion, emision di gasnan greenhouse (GG) lo hisa temperatura global y ta habri caminda pa mas malesanan contagioso manera esun di Covid-19 . Na Aruba, tin limite na espacio pa tereno destina pa cas of otro practica manera esun di plantamento. E practica di rosa tereno completo ta uno anticua y cu consecuencia pa e suelo y medio ambiente. Kitando matanan y e capa di suelo of cobamento ta acelera e proceso di erosion cu ta degrada e suelo aun mas.
Kico ta e solucionan?
Restauracion di mondinan den area di bahianan manera esun di matanan di mangel. Plantamento di matanan local den bo cura, tereno of areanan publico. Conscientisacion riba e tema, busca informacion di expertonan, yuda un organisacion pa sembra y planta mata manera esun di Ban Lanta y Planta, siña practicanan mas innovativo di agricultura,y siña biba den harmonia cu naturalesa. Algun di pregunta cu bo por haci na bo mes ta: mi bario y mi comunidad ta biba den harmonia cu naturalesa? Mi taconsciente di mi impacto di consumo?, E companianan cu mi ta sostene ta eherce practicanan sostenibel?, Ami tambe por ta un activista? -mandando carta di preocupacion pa cu restauracion di areanan na unda cu e suelo ta degrada, preocupacion pa cu secura y planificacion di uzo di terenonan y e suelo.
DNM ta uni na e yamada pa encurasha un y tur pa establece un mihor relacion y amor pa naturalesa. E yamada na comunidadglobal pa cu e dia observa aki ta pa trata nos suelo y tera manera un recurso limita y precioso cu mester di restauracion y proteccion.


text:
Diaranson, pa mas of menos 6:57 pm, polis ta bay Sero Colorado pa un accidente, unda cu un solo auto tabata envolvi.
Ta trata aki di un dama di edad hopi jong, kende tabata na stuur di un Nissan March color blanco, cu na altura di e anker, a dal un birada basta skerpi, net ora cu trafico contrario tabata biniendo den su direccion. Esaki a pone cu el a kita p’e y a bay para den mondi.
Tanto polis como ambulance a presenta na e sitio, mirando cu e dama a keda levemente herida. A atende na e sitio mes.


text:
token (sustantivo)
-
buki di oro
-
standarisá
-
tipo di palabra: sustantivo
-
kontabel
-
mirá: 533 bia
- deskripshon: 1. Den sistemanan di seguridat: artefakto físiko òf virtual ku ta duna usadónan outorisá akseso na logánan sigur òf na sistemanan di kòmpiuter. E token por ta un artefakto físiko òf virtual.
2. Den ret di informashon virtual: un serie di “bit” ku ta sirkulá den un ret di token. Ora un di e sistemanan den e ret haña e token e por manda informashon pa e otro kòmpiuternan. Komo ku tin solamente un token, solamente un kòpiuter por manda informashon kada momentu spesífiko.
3. Den programashon: kada elemento partikular den un idioma di programashon. Tin sinku tipo di elemento: 1)konstante, 2)identifikadó, 3) operadó, 4) separadó i 5) palabranan reservá.
- inglès: token
Glosbe
-
Glosbe ta un dikshonario internashonal, klek riba e siguiente konekshon:
token
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
token
anterior i siguiente
-
anterior: toke
-
siguiente: toko
buska
palabra mas resien
palabra mas mirá


text:
Crisis Team ta informa tocante e Protocol Nacional di entiero den temporada di Covid. E protocol Nacional ta basa riba puntonan di salida di World Health Organization y RIVM, teniendo cuenta cu e situacion y tradicionnan di Aruba, y cu presencia di varios variante di COVID actualmente na Aruba. Esey ta pone cu e maneho na Aruba mester ta mas cauteloso cu por ehempel Curacao of Boneiro, pa proteccion di nos cuidadanonan.
Despues cu a ricibi informenan di inconsistencia den ehecucion di e maneho entre agencianan funeraria na Aruba, Crisis Team a reuni siman pasa cu e agencianan funeraria di Aruba, Aurora Funeral Home, Ad Patres y Olive Tree, y a confirma e protocol y reglanan aplicable na tur entiero den temporada di COVID. Tambe e reglanan adicional aplicable den caso cu un persona cu fayese tabata tin COVID na momento cu el’a fayese. Sigientemente e reglanan aki a wordo ratifica den Crisis Team y pues ta reglanan establesi cu tur funeraria mester tene nan mes na dje.
REGLANAN APLICABLE PA TUR ENTIERO
1. Mester usa tapaboca na tur momento
2. No por hiba e fayesido cas pa tuma despedida
3. No por duna man, brasa, of sunchi
4. Maximo 25 persona por ta den e mesun lugar na mes momento, y mester tene distancia di por lo menos 1,5 meter
5. Cuminda of bebida no ta permiti
6. Si bo ta sinti malo, no atende un entiero
7. Miembronan di famia cu ta den isolacion of cuarentena, no por acudi na e entiero; pa mayornan, yiunan y rumannan cu ta den isolacion of cuarentena, por regla un otro momento pa despedi atraves di e funeraria na autoridadnan competente
E reglanan aki ta vigente desde 18 september 2020, y ta publica desde e fecha ey riba website di DVG. E reglanan aki ta aplicable den tur entiero durante temporada di COVID, tanto si e persona a fayese cu Covid, como si e persona no a fayese cu Covid.
REGLA ADICIONAL PA TUR ENTIERO DEN CASO DI COVID
Den caso cu e persona cu fayese tabata tin COVID na momento cu el’a fayese, tin reglanan adicional aplicable. No ta hasi diferencia si e persona a fayese di COVID of di algo otro, por ehempel un accidente di auto of problema di salud, den caso cu e persona cu fayese tabata tin COVID na momento cu el’a fayese, mester aplica mas precaucion. E regla adicional ta
8. No por habri caha durante entiero.
En bista cu na Aruba tin actualmente varios variante di e COVID virus presente, y en bista cu nos no conose tur aspecto di e variantenan ainda, Crisis Team ta aplica extra cautela pa asina protehe cuidadanonan di pais Aruba, y pa preveni contagio mas tanto posibel.
Tur agencia funeraria a aproba e procedura aki, y BeleidsTeam di CrisisTeam a establese e maneho aki den cuadro di COVID. Crisis Team lo sigi evalua e desaroyo y e maneho riba base regular y lo anuncia na momento cu tin cambio.


text:
Noticia
Bo ta interesa pa establece un cafetaria na MFA Paradera?
Desde 18 di mei por pasa busca e “Terms of Reference” (TOR) cu mas informacion. Dia 1 di juni lo tuma luga un mainta di informacion pa 10or di mainta na MFA Paradera, sigi pa e destaho publico cu lo tuma dia 8 di juni pa 10or di mainta. Pa mas informacion yama 281-0005.
Uitbetaling di Bijstand na MFA Paradera, diasabra 9 juni 2018
Diasabra 9 di juni 2018, lo tuma luga pago di bijstand na MFA Paradera for di 8.00 am pa 12.00 pm.
Bureau MFA cu anochi informativo conhuntamente cu Cuerpo Policial Aruba
Bureau MFA conhuntamente cu Cuerpo Policial Aruba ta organisa un anochi informativo encuanto “Prevencion di Crimen den Bario”. E anochi informativo aki lo tuma luga na tur tres MFA riba e siguiente fechanan: MFA Noord dia 6 di juni, MFA Paradera dia 13 di juni y MFA Savaneta 20 juni. Meta di e anochi informativo […]


text:
Den tur e cambionan den sociedad
Un cos ta keda consistente
E curason di e mama
Cu ta duna di su mes
Mama, un hende cu por hasi milager
Mamanan ta hende cu hopi fe
Y di esaki mi no tin duda
Ni un momento so
Ora ta toca su yiunan
Un mama lo duna e ultimo gota di su bida
Pa yuda nan
Te hasta a costo di su mes
Tin mamanan cu a hasi cosnan grandi
Inspira pa nan yiunan
Otro mama ta resa
Pa pidi proteccion, salud of guia divino
Ora esey ta lo ultimo cu e por ofrese
Y bo sa un cos?
Ciencia recientemente a discubri
Cu un mucha ta hereda su inteligencia
Di su mama
Mi ta kere cu esaki ta
Pasobra cu un mama ta bira inventivo y creativo
Y sa di hasi milager ora cu un situacion inespera, presenta
Un bunita ehempel ta e e cushina di un mama
Ora su cas ta yen di bishita
Y mama a cushina solamente pa dos
Mama ta bay den frigidaire
Y e ta rende cuminda
Su weja di soppi
Of e weja di boonchi
Esun di e galinja stoba
Direpente ta yega pa tur bishitante come
Aha, e galinja stoba
Y aki mi ta corda mi mama difunto
Y su cas yen di yiu, nieto y bisanietonan
Di bishita pa dia di mama
Combersacion ta bin y combersacion ta bay
Tur ta come, tur ta bebe,
Tur ta yuda hasi cushina limpi ora caba
Famia grandi cu ta topa otro den harmonia
Mientras tanto tempo a cambia
Y ora awo mi wak atras
Mi ta realisa cu cada era tin su tempo
Den tempo
Cada generacion su propio desaroyo
Famia ta crese y ta cambia
Contacto ta bira otro
Y cu cada cabes di un generacion
Cu ta bay sosega
Tempo ta cambia
Bida ta cambia
Custumbernan nobo ta nace
Den tur e cambionan den sociedad
Un cos ta keda consistente
E curason di e mama
Cu ta duna di su mes
Pa ta e miho cu e por ta
Bou di e circumstancianan
Cu bida a brind’e
Felis dia di mama
Pa tur mama
Rond di mundo…
Ingrid Werleman, pa Comprondiendo Bida
Mei 14, 2017
Mi ta imagina mi mes cu si Cristo Hesus para awe den e haltura di mas halto, e ta wak tur e Bondad y tur e Retonan den un mundo confundi…
E soledad di Cristo Hesus den e mundo actual.
Buscando un potret di Cristo Hesus, esun aki a capta mi atencion y curason. Mi ta wak den e wowonan, e mirada cu ta wak leu aya y toch asina cerca di su mes, paden. Mi ta wak e mannan crusa y ta purba pensa cu e mente di Cristo…
Kico Cristo Hesus a pensa ora e tabata su so. Den hoffi di olijfi y e ciudad na su pia. Su so su so cu su Tata Celestial. Sabiendo kico ta E caminda, E dolor, cu como yiu di hende, E lo pasa aden.
Mi ta imagina mi si Cristo Hesus lo ta sinta riba e mesun baranca ey awe y ta wak bek riba e mundo. Mi ta kere cu E, como un Bon Wardador lo ta hopi impreshona cu e cantidad di bunita cosnan cu ta sosode den mundo… e hendenan di Bon Boluntad cu den tur adversidad y dificultad ta keda duna Bida na e Lus di Speransa pa un dia logra un mundo cu pas y hermandad.
Mi ta imagina mi mes cu si Cristo Hesus para den e haltura di mas halto, e ta wak tambe tur e gueranan, e destruccionnan, e bidanan inocente cu ta caba pa via di conflictonan den cua nan no tin arte ni parti. E ta wak e soledad di e hende den un mundo confundi. E ta wak e excesonan, e inhusticianan y e abusonan.
Mi ta imagina mi cu e ta pensa ‘Mi rumannan stima, mi lo kier pidi boso pa den e Dianan Santo aki, traha un tiki tempo, para keto un rato, sera bo wowo, bay paden y sinta un rato banda di mi riba e baranca den e hoffi di olijfi. Crusa bo mannan, sera bo wowonan, bay paden y hasi contacto cu bo curason y scucha mi curason. E ta pidi bo, pa nos hunto rescata e Birtudnan di Bida, aplica nan den bo bida di tur dia. Laga nan ta bo guia. Ban re-establese e Paraiso cu un dia mi Tata a brinda boso. Den nomber di tur e criaturanan cu ta cana rond, buscando nan felicidad den un mundo, bastante confundi….’
Y di paden tin un stem cu ta bisa mi ‘Lo miho ainda tin cu bini.’ Y di esey mi tin sigur.
Un bon amigo a jega di bisa mi cu nos ta biba bida cu bista den futuro y nos ta compronde bida mirando atras. Pa mi, esaki ta sinti manera hopi berdad.
Sesenta anja tabata parse mi hopi bieuw tempo mi tabatin 20-30 anja. Awor cu mi a jeg’e, mi ta sinti mi sigur di mi mes y e escogencianan cu mi a hasi. Escogencianan a base di e libertad cu mi ta sinti. Libertad di wak atras riba mi bida y bisa mi mes ‘den cada situacion mi a hasi lo miho cu mi tabata por, bou di e circumstancianan cu mi tabata aden.’
E dushi di 60 ta cu mi por afford pa no tin pura, mi no tin mester di ansha mas. Mi a pone mi marcanan di pia y e pianan lo sigi cana nan propio caminda. Ki luho, porfin mi por permiti mi mes e luho pa ‘Tuma Tempo.’
Como hende, hopi biaha nos ta puntra nos mes, si nos a hasi e miho. Ami ta kere cu si. Nos por hasi solamente nos best. Pasobra nos no por scoge pa otronan, ni cuanto nos ta stima nan. A lo largo di bida mi a sinja pa laga hopi di mi sonjonan cay, mescos cu mi idealnan, pasobra hopi cos no ta den mi man. Mi mester a sinja laga bay y wak cosnan bay robes, mientras cu mi sa cu por a bay otro.
Mi a gradici pa mi logronan, ora mi a sinti cu mi por a hasi un diferencia den mi mesun bida, pero tambe di otronan. Dunando hopi di mi mes pa logra un pais, un mundo miho y metanan grandi, mi a sinja mas y mas cu e felicidad mas grandi tin ora ta den cosnan asina chikito manera un hende cu ta duna mi un brasa, pasobra e palabranan cu mi a bisa of scirbi a jud’e den su bida.
Of un mucha chikito cu ta corda e cosnan creativo cu nos a traha hunto, te hasta ora nan a bira mucha grandi caba.
Tambe mi a mira hopi oportunidadnan pasa bay, pa mi mes y pa otronan, talentonan cu nunca a florece. Bida ta escogencia. Mi a mira alegria y inhusticia, gratitud y envidia, inspiracion y weganan di poder.
Mi a admira e bunitesa di creacion y e danjo di mannan humano. Y mirando bek, mi a haja semper loke mi a pidi, conciente of inconcientemente. Maske no semper mi a realisa esey na e momento cu mi tabata ‘eynan’.
Mi ta corda cu desde un edad hopi jong mi a pone dos meta den mi bida. E prome ta cu mi kier laga atras un mundo miho cu mi a haja, pasobra mi kier pa mi yiu- y nietonan tambe tin un habitat pa nan biba. Di dos ta cu dia mi jega na fin di e caminata humano, mi por bisa mi mes cu tabata bale la pena pa biba.
Mi no sa si mi a logra e prome meta. Mi no ta hopi contento di e mundo cu nos ta bibando aden actualmente. Mucho guera, mucho violencia, mucho descordia, pero mi tin speransa riba un majan cu lo surgi un dia cu ta miho cu su ayera. Mi por bisa solamente cu mi a hasi mi best y mescos cu ami, mi a topa hopi otro hende cu ta hasiendo mescos y cu ta un inspiracion pa mi.
Asina mi ta jega na e di dos meta. Y mi conclushon ta ainda cu mi a biba un bida cu ta bale la pena. Pa mi mes, sin cu mi mester di e balorisacion di otro hende. Nos cada un tin nos balornan interno y esaki ta diferente pa cada un. Den mi opinion nos lo tin pas dia nos acepta esaki como berdad universal.
Mi ta agradecido na e projecto cu mas a marca mi bida ‘Comprondiendo Bida’ cu a start manera un experimento y a bira mi companjero fiel pa casi mita di e anjanan mi tras. A lo largo di tempo ‘Comprondiendo Bida’ a bira mi caminata y buskeda di contestanan di bida cu mi a comparti cu un publico mas grandi. Un proceso cu nunca ta caba. Cada stap lo hiba na e proximo y podise ta asina bida ta intenciona di ta. Un proceso, sin expectativa, ni lucro, ni luho. Un proceso cu ta hiba cada un di nos na nos mes. E esencia di ken nos ta…
Mi lo sigi hasi mi best, pero mas cu tur cos, sigi gosa cada minuut di mi caminata riba e planeta aki. Y di paden tin un stem cu ta bisa mi ‘Lo miho ainda tin cu bini.’ Y di esey mi tin sigur. Mi ta agradecido na Bida pa cada experencia, su dushi y su zuur. Nan a sinja mi pa aprecia y balora e persona principal den e storia di mi bida, esta ‘mi mes’.
Mi a sinja cu mundo ta sigi lora toch. Cu mi of sin mi.
Porfin mi a compronde e berdad grandi cu como hende, nos ta asina insignificante compara cu e Universo cu no tin fin.
Dushi! Mi tin mas tempo awo, pa mi mes, esta un luho asina balioso.
Esta dushi bida ta!
Tin asina hopi cos pa nos ta agradecido y toch nos ta lubida hopi biaha den nos rush di bida.
Tin ora ta bunita pa nos djis hasi algo espontaneo. Los di tur ritual y tur reglanan di bida, hasi algo cu ta sali di bo curason. Awe mi a topa e potret aki riba Facebook y ela capta mi atencion. Pakico no, djis sende un bela awe. Dedic’e na e prome hende of causa cu bin den bo mente. E por ta algo leuk, manera ‘danki pa un famia cu a gradua of a bay over’. ‘Danki pa tin hendenan rond cu ta stima mi’, ‘Danki pa mi pan di cada dia’, ‘Danki pa e alegria den mi bida’. Of tambe pa sosten di un hende cu tin mester of pa bo mes. Of pa recorda cu un hende cu no ta cu bo mas. Of pa bo pais Aruba. Pa inspiracion.
Bo a mira den un rato cu tin asina hopi motibo pa sende un bela!
Abo ta sende un bela awe?
Of awe y majan y otro majan… Tin asina hopi cos pa nos ta agradecido y toch nos ta lubida hopi biaha den nos rush di bida. Keda keto un rato. Stttt. Scucha e bos di bo curason.
No pensa si mi ta tira e cup di plastic ey den lama no ta hasi nada, ta un so e ta. Imagina bo cuanto hende ta pensa mescos cu bo!
E futuro den bo man!
Tur dia mester ta ‘Dia di Mama Tera’, pasobra ta un planeta so nos tin te awo. Ora mi dal un niester duro na Aruba e por afecta e halanan di barbuleta cu ta saliendo di su cocoon? Ken sa con entreconecta bo ta cu net e barbuleta ey!
Importante den e reto pa laga un mundo atras unda nos yiunan y nan yiunan por tin un bon calidad di bida ta den nos man. Loke bo ta hasi of laga di hasi ta afecta bida den tur forma, grandi of chikito. No pensa si mi ta tira e cup di plastic ey den lama no ta hasi nada, ta un so e ta. Imagina bo cuanto hende ta pensa mescos cu bo!
Awe 2 link riba e website fabuloso cu asina tanto projecto creativo, www.pinterest.com
Gosa trahando den tera awe cu bo yiunan, susha bo man y sinti e tera, lab’e bek y traha cos leuk cu bo famia. Felis dia di…TERA!
“Ora bo ta contento pa ta simplemente bo mes y no compara bo, ni competi cu otro hende, tur hende lo respeta bo.” ~ Lao Tzu.
Ki pensamento mas bunita riba bida. Ta bon pa busca nos forma pa duna contenido personal na e pensamento Lao Tzu den nos bida. Asina nos por drenta un anja nobo trahando cu loke ta motiva nos di paden.
“Ora bo ta contento pa ta simplemente bo mes y no compara bo, ni competi cu otro hende, tur hende lo respeta bo.” ~ Lao Tzu.
Ki pensamento mas bunita riba bida. Mi a top’e riba un pagina di Facebook di un amiga y a copi’e. Ki bunita ta pa disfruta di bida den e forma cu e ta manifesta su mes. Cada un di nos ta hasi esaki na su propio manera. Y esaki ta oke. Finalmente cada un di nos ta e personahe principal den su propio bida. Nos cada un ta perlanan cu ta cana riba planeta Tera y nos por complementa otro y asina hasi algo bunita di bida. Lo ta balioso si nos por realisa esaki mas tanto.
Ta bon pa busca nos forma pa duna contenido personal na e pensamento Lao Tzu den nos bida. Asina nos por drenta un anja nobo trahando cu loke ta motiva nos di paden.
Bo por sinti bo mes bon di ta exactamente e hende cu bo kier ta, sin cu bo mester competi of compara bo mes cu otro hende. Sin cu bo mester ataca otro hende.
Hasi cosnan y projectonan cu bo ta kere aden. Ora nos wak bek, hopi biaha esakinan ta e periodo y projectonan mas leuk di nos bida. Corda cu nos tur ta perlanan cu ta cana rond riba planeta Tera. Cu e meta uni pa laga atras un mundo mas felis cu nos a haja.
Y pa caba un otro pensamento. Esaki ta di Rumi, un di mi escritornan favorito.
…Si e lus ta den bo curason… e lo haja su caminda pa cas ~ Rumi
Tin asina tanto expertisio y sabiduria di nos mesun hendenan a sali afo den e ultimo dianan. Di con nos no por forma un think tank nacional y busca e miho alternativa for di e punto di bista di loke ta miho pa Aruba, pa medio ambiente y pa cada un di nos famianan… No a bira tempo pa nos cuminsa respeta otro un poco mas den cada un su posicion y opinion, teniendo Aruba como meta principal?
Pa Es cu ta kere den Dios, ningun explicacion ta necesario. Pa esnan cu no ta kere den Dios, ningun explicacion ta posible.
Autor: Desconoci (kizas ta Dios mes)
Mi ta marca bo number pa yamabo paso mi sa cu tur ora bo ta contesta pa scucha mi palabra. Bo number ta facil pa corda como cu mi ta yamabo tur dia, si no ta pa agradeci, ta pa yamabo danki, pidibo conseho of pidi forsa pa otro. E unico yamada cu mi tin hasi ta cu mi man y mi bos. For di mi frenta na mi pecho y schouder pa schouder: “Na nomber di Tata di Yui y di Spirito Santo, Amen. Y bo sa ken mi ta haya na linea pa conte tur cos …? Continue reading “Dios”
Parti 2 di e Storia di Al Figaroa…Aki na Aruba y na mundo tin mucho mas, mucho mas hende cu por comunica cu cierto criaturanan. No lubida cu tin un diferencia entre cria un bestia na cas y stime, cu cria diferente o mesun bestia tur dia cu amor, paso simplemente bo por comprondenan. Daniël Leo cu su Leonnan? Oom Fai cu su Lora? E Bieu cunucero cu su cabrito y carnenan? Mi tin sigur bo tambe a yega di tende di uno. Pero pakiko riba cuatro di oktober? Dicon precisamente e fecha ki?
Ta siglo 11 y e anja ta 12, dia cu Francisco di Bernardone trankilamente den oracion ta cana drenta un pueblo cu ta tur trastorna. Segun e ta pasa cana entrenan y ta tende nan storia, Francisco a bin compronde cu ta trata aki di un wolf cu ta baha for di sero anochi y atacanan y ta come nan carnenan.
Un contibucion di Al Figaroa
Aki na Aruba y na mundo tin mucho mas, mucho mas hende cu por comunica cu cierto criaturanan. No lubida cu tin un diferencia entre cria un bestia na cas y stime, cu cria diferente o mesun bestia tur dia cu amor, paso simplemente bo por comprondenan. Daniël Leo cu su Leonnan? Oom Fai cu su Lora? E Bieu cunucero cu su cabrito y carnenan? Mi tin sigur bo tambe a yega di tende di uno. Pero pakiko riba cuatro di oktober? Dicon precisamente e fecha ki?
Ta siglo 11 y e anja ta 12, dia cu Francisco di Bernardone trankilamente den oracion ta cana drenta un pueblo cu ta tur trastorna. Segun e ta pasa cana entrenan y ta tende nan storia, Francisco a bin compronde cu ta trata aki di un wolf cu ta baha for di sero anochi y atacanan y ta come nan carnenan. Continue reading “Dia di tur criatura y Fransisco”


text:
WILLEMSTAD.- Durante di oranan trempan di ayera mainta (Mardugá) outoridatnan i tambe bombero a keda dirigí pa Rooseveltweg despues di a risibí informashon di un kandela.
Na yegada di tantu outoridatnan i tambe bombero mesora a kuminsá ku trámite pa asina paga e dos krannan ku tabata na kandela.
Extra a hiba kombersashon ku Sr. Shanley Pietersz propietario di e dos krannan ku a konta kiko a tuma lugá.
Sr. Pietersz a indiká ku e tabata na su kas drumi na momentu ku el a risibí yamada di algun persona ku a indiká pa presentá na e sitio mesora debí ku su dos krannan tabata na kandela na kas di su wela ku ta pega ku un pòmp di gasolin.
Na e sitio por a komprondé ku algun ratu promé bewakernan di e pòmp di gasolin a tuma nota ku vlamnan a lanta na ámbos kran i mesora e bewakernan a aktua i a bai bati na e kas pa asina informá doñonan di e kas ku lo mester tin un kandela den nan porta di kas.
Sr. Pietersz a sigui bisa ku e no tin problema ku ningun persona simplemente e ta ehersé su trabou ku ta su pashon.
E tin vários aña ta duna servisio di kran. Pero spesífikamente su krannan ta esnan ku ta hasi trabou di transporte pa Afpakteam na momentu di konfiskashon.
Esaki ta loke ku a lanta den mente di e propietario ku mesora a indiká ku kisas esei tin algu di aber.
For di diferente kámara instalá den e sitio por a mira klaramente kon deskonosínan a sali for di un hanchi smal, pa despues tira un opheto den ámbos kran i sali na kareda na momentu ku e kandela a lanta den outonan.
Sr. Pietersz a finalisá bisando ku úniko kos ku e por bisa ta danki na esun òf esnan responsabel pa e akto i ku a kita pan for di e i su famia su boka mirando ku awor e no tin nada mas pa por laborá kuné.
Outoridatnan i tim di TFO a presentá na e sitio i a hasi investigashon na ámbos kran.
Bron: Extra


text:
Ken Ta Responsabel? Konsekuensha di negligensha.
Un bon siman na tur mi fiel lesadónan. Hopi bia nos tur ta mira kosnan serio ta pasando riba nos pais i rònt mundu i tur e kosnan aki ta trese prekupashonnan grandi. Pero den tur senario ku presenta, semper e pregunta krusial ta keda ‘Ken ta responsabel?’. E siman aki mi ta bai para ketu na e pregunta aki.
Abogado Scheperboer-Parris felis siman. Siman pasá, un kriatura a bai laman ku su ruman mas grandi segun prensa, pa un motibu òf otro e kriatura aki a hoga na un laman kaminda tabatin un públiko respetá i hasta un ruman pa tira bista riba djé. Pa ami komo mama hopi tristu, mi ke sa, ken ta responsabel pa e kaso lamentabel aki n’e sitio kaminda el a bai landa? Ta falta di su mayornan e adultonan ku tabata einan, tabatin landadónan profeshonal na guardia? Unda e negligensha ta?
Danki pa e pregunta i p’ami tambe un kaso sumamente lamentabel. Pas na restu di e angelito aki i forsa pa su mayornan. Den kaso asina aki ta difísil pa bisa ken ta responsa bel pa ku morto di e menor aki, paso mi no konosé hechos ni e srikunstanshanan di e kaso aki. Pero laga nos ban wak legalmente kiko ta derechi di un menor. Kòrsou mediante di Reino tambe ta parti na e tradado internashonal riba derechi di mucha. Esaki ta stipulá den e asina yamá ‘Kinderrechten Verdrag’. Den e tratado aki, tur pais ku ta miembro a primintí ku derechi di mucha lo wòrdu respetá i apliká. Tambe tur pais ku a ratifiká e tradado aki mester duna kuenta i rason kada 5 aña na e Komité pa derechi di Mucha. Den e tratado aki ta regla kuminda, skol, bibienda, salubridat, religion, i responsabelidat di mayornan. E tratado ta duna indikashonnan di fayo den kasonan di maltrato, i guera, i tur detaye te ora e menor hasi 18 aña. Aki na Kòrsou tin diferente instansha ku ta sali na vanguardia di mucha i tambe por duna keho serka nan sin tin negligensha kontra di un menor.
Nos Kódigo Sivíl ta stipulá ku esnan responsabel pa un menor ta mayornan of esnan ku tin guia/tutela riba e menor. E sitio kaminda e menor a hoga mayoria bia, ta protehá nan mes dor di pone bòrchi kaminda ta atvertí ku “tur hende ta drenta awa bou di nan mes responsabilidat si nan no tin un diploma di landa.” Kiko e kaso a presís mi no sa pero loke nos tur sa, ta ku un kriatura ménor di edat tabata drif basta ratu, den laman kaminda tabatin basta hende presente. Outopsia di Lei so por determiná kiko a pasa eksaktamente ku e menor aki i dikon el a hoga. Si tin negligensha òf algu síniko (malisia intenshonal) autoridat lo atendé ku esnan responabel.
Pues ya bosa, tur mucha tin derechi i mester respetá esaki! Tur mayor tin obligashon ku nan yunan voral ora nan ta ménor di edat i mayornan mester kumpli ku nan deber. Landa ta dushi pero e por ta peligroso tambe. Nos no tin nada den man pero ora ta bai laman ku mucha nos mester ta SUPER kouteloso.
Anto promé ku mi yama ayó..kòrda siman krusial di elekshon a yega! E siman aki nos ta bai VOTA pa un gobièrnu nobo i kisas hopi di nos no sa ainda pa ken òf pakiko nos ta VOTA. Mi konseho:Semper buska sabidoria divino promé pa guia nos. E mensahe ku nos a haña ta hasi bo mes e pregunta aki; “Kiko mi ke? Desaroyo of Desaster?, Demokrasia of Anarkia ilegal?”
Ami tei semper pa duna bo un bon konseho. Ban pa nos pais su progreso, trankilidat i bienestar.


text: KRALENDIJK – Diputado Nina den Heyer a papia tokante preparashon nan pa aña eskolar nobo 2020/2021. “Aktualmente tin kombersashon ta tumando lugá ku MBO pa wak kon ta bai atendé ku nan aña eskolar nobo. Pa loke ta trata skolnan básiko nan ta den ful preparashon i tur kos ta práktikamente kla pa promé dia di skol otro siman. Aña eskolar 2020-2021 ta bai tin hopi mas énfasis pa loke ta trata e parti di higiena. Muchanan gusta hunga i tin kontakto serka ku otro, i sigur e parti aki ta bai konsientisanan ku mester tene kuenta, debí na e situashon di ‘COVID-19’. Pa loke ta trata dosente tin algun ku no a yega Boneiru, sinembargo tin solushon i tur kos ta kana den bon direkshon. Pues skol ta bai kuminsá normal meskos ku tur aña di nobo. Simplemente ta bai atendé poko diferente na e parti di higiena pa asina evitá ku muchanan tin hopi kontakto ku otro. Danki Dios ku Boneiru su situashon ta diferente den komparashon ku islanan ruman, relashoná ku e asuntu di corona vírùs,” diputado den Heyer a bisa.


text:
DEN HAAG – Gabinete hulandes tin pèrmit pa pone mas ‘kondishonnan severo’ na dunamentu di fiansa di emergensia pa Aruba, Kòrsou i Sint-Maarten e lunanan binidero. E demonstrashonnan, petishonnan i e kantidat di karta no por kambia e pensamentu di Tweede Kamer.
E impakto di corona ta ‘enorme’ i e islanan falta perspektiva, sekretario di estado Raymond Knops (Relashonnan den Reino) ta bisa Kamer djárason. “Tin dies mil hende a pèrdè trabou, hende ta insigur tokante nan futuro. Turismo a para. E entradanan ta seka.
Henter Tweede Kamer ta konvensé ku esaki ta e momentu pa e islanan ‘reformá hopi’. Tambe di un manera ku na final gobièrnu ta haña mas sèn ku ta drenta ku sèn ku e ta saka.
“Tin diferensha di entrada di hende masha grandi i ta paga muchu tiki belasten”, segun Knops. Mester baha e salarionan kumbre, mester reformá servisio di impuesto, e ekonomia mester bira mas diverso ku solamente turismo òf industria di zeta. Segun Knops tur ta ‘kos ku masha dia mester a tuma lugá.’
E hòmber chikí mester sakrifiká i esun grandi nò?
Na Kòrsou último siman tabatin demonstrashon ku a kondusí na disturbio i kimamentu pasobra por ehèmpel kuedó di shushi tambe mester entregá. Den Haag ke pa e pakete di kondishonnan di labor di tur ámtenar baha ku un total di 12,5 porshento.
Asombro den Tweede Kamer ora sali ku (ainda) ta tene konsiderashon ku ámtenar kumbre ku ta gana sentenáres. Esei Knops ta bisa komo kontesta na miembro di Kamer Van Raak di SP. D66, GroenLinks i PvdA ke e garantia ku e ‘kondishonnan severo’ lo no toka e pòtmòni di mas chikí. Pero ta gobièrnu di Kòrsou mes ta skohe esaki, Knops ta bisa.
“Nan tin e eskoho di desvia di esaki pa medio di karga e skalnan mas haltu mas tantu. Lo mi tuma kontakto mas aleu ainda ku e paisnan.”
Promé minister Rhuggenaath ta bisa ku no a kai un desishon definitivo i ta spera di yega na un akuerdo ku e sindikatonan tokante e manera ku ámtenar lo mester entregá.
E islanan por konta ku ayudo di emergensia kon ku bai bini
E petishon pa pakete di kuminda lo oumentá si ekonomia no lanta bèk lihé, asina ta teme. Atrobe gabinete ta sigurá ku tur forma di ayudo di emergensia lo bini sigur. Tambe si e islanan na un dado momento no bai di akuerdo (mas) ku e eksigensianan hulandes a kambio di mas fiansa di emergensia.
Knops a bisa djárason ku e ta mira e islanan den Reino ‘manera famia’ meskos ku su kópartidario Miembro di Kamer di CDA Chris van Dam.
‘Orguyoso i kontentu’ ku ayudo na e islanan
CDA, VVD i SP ta ‘orguyoso i kontentu’ ku e manera ku te awor for di Hulanda a ofresé ayudo na e islanan. Entre otro ku ayudo di emergensia di míles di pakete di kuminda (16,5 mion euro), e empeño di Defensa pa mantené òrdu i ayudo médiko den e lucha kontra e vírùs di corona.
Buska plaka i tres’é aden
VVD ke usa Fiscale Opsporings en Inlichtendienst (FIOD, Reshèrshi fiskal) pa buska sèn di gobièrnu ku a ‘disparsé’ na e islanan. “Unda e sèn a keda ku a disparsé bou di Gerrit Schotte [èks promé minister di Kòrsou, red]? Desenas, sentenar di miónes.
Segun sekretario di estado Knops Hulanda ta para kla pa yuda den kobramentu di e sèn di belasten, pero e islanan mes mester pidi esaki. “Nos tin e ekspertisa i por yuda ku esaki. Aki nos sa kometé eror, pero nos a siña tambe di esaki.”
D66 ke pa polítika hulandes ekspresá mas konfiansa den e islanan i lo koperá mas tantu. “Mi ta kere ku nos por nifiká hopi mas tantu pa otro”, Knops ta konfirmá. “nunka ainda mi no a ninga un petishon”.


text: Woo I Kyung posibel den un bute riba abogado komo sekretario ora e kai riba e amor ku Byun Hyuk, un strea di aña abogado di firma. Seis aña mas biaha, I Kyung kaba por bira un abogado di su mes i habri su mes ofisinaSu promé pago di kaso ta hunga ku Tin, In Gook un deseo di pensioen alimento ku a mei kosta sint di milnan di miyon di flores, ku a Gana. Tin, In Gook ex kasá, Lesa E Ri, ta I Kyung bon amigu, i e abogado ku a representá den E Ri no ta un otro ku e Byun Hyuk mes ku tin agrado di Amerika dicidi di gana I Kyung lomba. I Kyung a enfrentá un entrenamentu ku su amigu, E Ri, meskos ku su promé gusta Byun Hyuk, tur, miéntras ku e cai su kliente, In Gook.


text:
WILEMSTAD — Manera ya ta konosí e selekshon nashonal di Kòrsou lo tin ku enfrentá El Salvador den e terser buèlta di e weganan pa eliminatorio pa mundial Rusia 2018. E promé partido lo tuma lugá aki na Kòrsou djabièrnè 4 di sèptèmber den Stadion Ergilio Hato (SDK) miéntras e segundo partido lo tuma lugá aya na El Salvador den ‘Estadio Cuscatlán’ djamars 8 sèptèmber próksimo.
E lista definitivo di e hungadónan ku lo bai representá nos den e terser buèlta di e weganan di eliminatorio pa mundial Rusia 2018, ta konosí.
Nan ta e siguiente hungadónan:
- Roly Bonevacia
- Shanon Carmelia
- Elson Hooi
- Luidjino Hoyer
- Gino van Kessel
- Darryl Lachman
- Gianlucca Maria
- Michaël Maria
- Rhu-Endly Martina
- Quentin Martinus
- Shelton Martis
- Vidarell Merencia
- Rihairo Meulens
- Dustly Mulder
- Gevaro Nepomuceno
- Jeremy de Nooijer
- Zeus de la Paz
- Eloy Room
- Rowendy Sumter
- Charlton Vicento
- Jason Wall
- Kemy Agustien
- Guyon Fernandez
Karchinan ya ta na benta i e preisnan pa karchi pa e diferente sekshonnan ta lo siguiente:
- VIP ta kosta Nafl. 500,- (inkluí konsumo); (maksimal 500 persona)
- Bou di tribuna kubri ta Naf.100,- (maksimal 1000 persona)
- Bou di tribuna kubri parti Festival Center ta Nafl.75,- (maksimal 1000 persona)
- Tribuna no kubri ta Nafl.30,- te ku 31 di ougùstùs, promé di sèptèmber e karchinan lo bira Nafl.35,-. Den e sekshon aki mucha te ku 12 aña i 60+ ta paga Naf.20.- (maksimal 8000 persona)
Karchinan ta optenibel na FFK bou di ora di ofisina, na Pòmp di gasolin Sta Maria, Botika Mampuritu, 4th of July na Barber, Mensing’s Caminada, na tur filial di C-Post N.V. i na Biep Tiew & More na Berg Altena.
Benta di suèter i shal ta kontinuá na FFK na balor di 35 i 25 florin. Un súplika ta bai na abo, komo e number 12 ku no tin bo suèter òf shal ainda pa kumpra esaki paso e ora 0 ta yegando.


text:
E Unidat di RCN di Asuntunan Sosial i Empleo (SZW) ta kai direktamente bou di e Ministerio ku e mesun nòmber na Den Haag. E unidat SZW ta aspirá pa situashonnan di trabou seif, sano i honesto i ta mantené supervishon riba esei.
E unidat ta paga seguronan sosial na nòmber di e Ministerio pa kontribuí den e seguridat di bida pa ansianonan, mayornan i hendenan ku temporalmente no por traha pa motibu di enfermedat òf embaraso.
Banda di esei tin e pago di ònderstant pa kontribuí den e seguridat di bida pa habitantenan ku ta den un situashon di emergensia finansiero. E Unidat SZW ta traha riba un eksistensia humano pa tur hende den Hulanda Karibense.


text:
Areglo di Supsidio Atrako
A atraká bo kas òf kompania?
E ora ei bo por hasi un petishon pa un supsidio di máksimo Є 1.000* pa medida di seguridat pa prevení atrako nobo riba kas òf kompania.
Schadefonds Geweldsmisdrijven ta duna e supsidio aki i ta hasi esaki di parti di Minister di Hustisia i Siguridat. Ku e areglo aki, Minister di Hustisia i Siguridat ke yudá bo redusí e chèns ku ta atraká bo di nobo. Es desir for di investigashon a sali na kla ku personanan òf kompanianan atraká i ku despues no tuma medidanan (adishonal) di prevenshon, ta kore un riesgo mas grandi riba un atrako nobo.
*Ta stipulá e supsidio den Euro i deposit’é den US Dòler riba bo kuenta. E montante ku subi bo kuenta finalmente pues ta dependiente di e tipo di kambio.
Mi ta bin na remarke pa un supsidio?
Pa un supsidio bo mester kumpli ku e siguiente kondishonnan:
- A asaltá bo kas òf kompania entre 1 di yanüari 2019 i 31 di desèmber 2021. A usa violensia òf a menasá ku violensia durante e atrako.
- Bo a hasi denunsia di e atrako i bo por demostrá esaki ku un kopia di e denunsia.
- Despues di e atrako bo a atkirí medidanan di siguridat pa prevení atrakonan nobo i bo por demostrá esaki ku un faktura.
- Bo petishon mester ta entregá promé ku 1 di yüli 2022.
E areglo ta konta solamente si a usa violensia durente e atrako òf si a menasá ku violensia, por ehèmpel ku un kuchú òf arma di kandela. Si bo ta víktima di un kiebro òf ladronisia kaminda no a usa violensia òf no a menasá ku violensia, bo no por entregá un petishon.
Pa kua medidanan di siguridat mi ta haña un supsidio?
Tur medida ku ta dirigí pa prevení ku ta kometé un atrako di nobo, ta bini na remarke pa un supsidio.
Algun ehèmpel pa kas:
- instalashon di bon iluminashon pafó,
- instalashon di un sistema di alarma,
- instalashon di hèkwèrk na bentana i porta,
- instalashon di aparato pa mantené porta riba un skref.
Algun ehèmpel pa kompania:
- instalashon di bon iluminashon pafó,
- instalashon di un sistema di alarma,
- instalashon di supervishon di kámara,
- instalashon di un safe,
- organisashon di entrenamentu kontra atrako pa e personal.
Kon mi ta pidi un supsidio?
Esaki por na dos manera:
- Bo ta pasa na Ofisina Yudansa pa Víktima i nan ta entregá e petishon digitalmente pa bo.
- Bo ta prent un formulario di petishon i manda esaki, huntu ku un kopia di bo pasport/sédula/reibeweis i tur otro rekisito nesesario, via pòst pa Schadefonds na Hulanda Oropeo. Bo por haña mas informashon tokante esaki riba e wèpsait www.schadefonds.nl
Schadefonds ta rekomendá bo pa entregá e petishon via Ofisina Yudansa pa Víktima. Esaki pasobra pòst for di Hulanda Karibense pa Hulanda Oropeo tin biaha por dura basta tempu. Ofisina Yudansa pa Víktima por entregá bo petishon digitalmente sin pèrdida di tempu.
Banda di esei Ofisina Yudansa pa Víktima tin eksperensia ku yenamentu di formulario di petishon i nan sa eksaktamente kiko ta importante pa Schadefonds. Tambe Ofisina Yudansa pa Víktima, na nòmber di Schadefonds, por kontrolá bo identidat dor di inspektá bo pasport/sédula/reibeweis na sitio.
Entregá petishon
Bo ta bai pasa serka Ofisina Yudansa pa Víktima? E ora ei nan ta entregá e petishon digitalmente pa bo. Sòru ku bo tin e siguiente dokumentonan serka bo:
- kopia di bo prueba di identidat (pasport, sédula òf reibeweis)
- kopia di e denunsia òf prosèsverbal
- kopia di e faktura di e medidanan di siguridat tumá pa prevení un atrako nobo
- kopia di tarheta di banko
Bo mes ta prent e formulario di petishon i mand’é bo mes via pòst? Agregá e mesun dokumentonan e ora ei. Schadefonds ta rekomendá bo pa entregá e petishon via Ofisina Yudansa pa Víktima.
Mas informashon
- Wak e foyeto ku mas informashon tokante e Areglo Supsidio di Atrako
- Wak e areglo di 2010 den Staatscourant
- Wak e prolongashon di 2019 di e areglo temporal aki
Preguntanan Hopi Hasí
Un oferta ta sufisiente pa tuma e petishon di supsidio den tratamentu?
Nò. Schadefonds tin mester di un faktura pa bo petishon. Esaki ta nifiká ku bo mes mester paga e montante promé.
Mi por entregá un petishon pa supsidio komo víktima di un kiebro?
Si bo ta víktima di un kiebro òf ladronisia, kaminda no a usa violensia òf no a menasá ku violensia, bo no por entregá un petishon pa supsidio. E areglo aki ta konta solamente si a usa violensia òf si a menasá ku violensia serka e atrako, por ehèmpel ku un kuchú òf arma di kandela. Bo por entregá un petishon e ora ei tambe pa un pago for di e Schadefonds regular. Wak riba e página Víktima pa esaki.
Mi por entregá un petishon komo víktima di un ladronisia riba kaya?
Nò. E atrako mester a tuma lugá den un kas òf kompania. Komo víktima di un ladronisia riba kaya bo por hasi un petishon sí pa un pago for di e Schadefonds regular. Wak riba e página Víktima pa esaki.
Bo tin otro pregunta?
E ora ei bo por tuma kontakto ku Ofisina Yudansa pa Víktima riba bo isla òf ku Schadefonds na Hulanda Oropeo.


text:
MAYORNAN
Guana Chat t’ei pa mucha i adolesente entre 8 pa 18 aña. Un lugá seif unda mucha i teenager por papia di tur kos konfidensialmente. Hopi bia nan ta papia tokante problema emoshonal, pero tambe tokante amor, hùiswèrk òf amistat.
Mucha por papia ku e boluntarionan di e Telefon pa Hubentud Aruba. Nan ta konseheronan di train espesialmente pa ofresé un orea ku ta skucha. Si ta nesesario, nan ta bisa mucha i teenager unda nan por haña ayudo, sigun nan problemanan.
Bo ta preokupá tokante bo yu? Òf bo tin problema ku lanta bo yu? Por fabor no warda, pero tuma kontakto ku nos pa ayudo. Tambe bo por tuma kontakto ku Jeugdzorg.


text:
Gijs Baars, hefe nobo di Representacion di Hulanda na Oranjestad
Dia 1 di augustus proximo Gijs Baars lo ta e hefe nobo di e establecimiento di Representacion di Hulanda na Oranjestad y alavez Representante suplente di Hulanda na Aruba.
Na e momento aki e ta traha pa ministerie di Veiligheid en Justitie na Hulanda. Eynan e ta coordinador di Caribisch Nederland y Koninkrijksrelaties. Baars (32) a studia Internationale Betrekkingen na Universidad di Utrecht y ta trahando for di 2008 den diferente funcion na Veiligheid en Justitie. E ta reemplasa Tanja Timmermans, cu a eherce e funcion aki pa casi tres aña y awor ta bay back Hulanda.


text:
Recientemente Minister di Husticia, Siguridad y Integracion, mr. Andin Bikker, a otorga certificado na e participantenan cu a cumpli cu e rekisitonan pa por ricibi nan certificado di e “Dog Handling and Capturing Course”. Empleadonan di Bureau City Inspector (BCI) y di Gele Koorts en Muskieten Bestrijding (GKMB) a sigui e curso aki, den cuadro di e Plan Nacional cu ta atende cu e problematica di cacho riba caya, cual ta inclui un miho aplicacion y cumplimento di e Ley di Cacho.
A intruduci e Ley di Cacho na aña 2015, pero segun Minister Bikker, aunke cu tabata tin bon intencion cu ne, toch e ley a keda falta atencion. Gabinete Wever-Croes a aloca fondo, cambia maneho y asina a introduci un plan structura. Den esey a amplia e tareanan di BCI pa yuda KPA pa ehecuta e Ley, a elimina e “kill cage” door di transforma esaki, a traha un Centro di Control di Cacho nobo y a introduci un Dog Control Unit cu ayudo di Cuerpo Especial Arubano (CEA). Tambe a amplia e autoridad di BCI, pasobra antes ta polis so por a actua. Den e cuadro ey a duna autoridad como buitengewoon agenten van politie na tres ex-polis cu awo ta traha na BCI pa nan tambe por actua den casonan specifico. Por conclui cu Gabinete Wever-Croes y Minister Andin Bikker a duna berdadero contenido na e ley y maneho relaciona cu cachonan.
E curso a start dia 3 di mei ultimo y a sigui durante henter e luna. E facilitadonan di e dia di introduccion tabata veterinario Irene Croes, entrenado profesional di cacho, Tito Laclé y polis di e unidad canino, Dean Nicholson, kende a wordo apunta door di Korpschef pa duna e curso. E resto di e luna e entrenamento a wordo facilita completamente door di Dean Nicholson.
Un total di 16 empleado publico a sigui e curso, pa cual 14 a ricibi un certificado pa nan participacion. Pero cinco a resalta y a ricibi un certificado separa pa nan esfuerso y dedicacion, “certificate of excellence”.
E curso mas bien ta pa e participantenan por anticipa comportacion di un cacho, pa evita un mordi door di miedo. Tambe e cursistanan a siña e importancia di “humane dog handling”. A repasa kico tur tin disponibel riba mercado pa por gara cacho y, teniendo cuenta cu e material limita actualmente, con pa haci miho uzo di e material cu tin.
E Dog Control Unit lo sigui actua riba yamadanan di molester di cacho, por ehempel piki cachonan sin doño na beach cu ta forma peliger pa neishinan di turtuga, of asisti Cuerpo Policial of BCI ora mester extra man. Ta bon pa aclaria cu parti di e trabou ta encera e autoridad tambe cu e unidad ta dispone pa por ehempel parti boet y pone cacho “in bewaring”. Esunnan cu dicho autoridad ta polis y algun empleado cu e status di “buitengewoon agent van politie” na Bureau City Inspector.
Mirando e relacion di colaboracion cu tin actualmente y pa e peso no ta mucho grandi pa e departamentonan cu ta participa, Dog Control Unit ta warda awo riba otro departamentonan di gobierno pa bay di acuerdo pa nan tambe haya e curso. Lo sigui si cu training y instruccion tocante “humane dog handling” pa evita cu e procedura di “catch” ta causa mucho stress pa e cacho.
Na final a entrega un reconocimento special na polis Dean Nicholson pa su empuhe y sosten incondicional na e proyecto aki. Minister Andin Bikker a felicita tur e cursistanan y a expresa su deseo pa hunto nos soluciona e retonan cu tin den comunidad relaciona cu cachonan riba caya y otro tipo di problemanan cu cacho manera negligencia y abuso di animal. El au anuncia tambe di lo propone na Conseho di Minister pa ancra e team multidisciplinario di KPA, BCI, GKMB y otro departamentonan den un decreto ministerial.
—-


text: Diabierna marduga a drenta informe di un problema andando na un cas na Seroe Patrishi, mesora a dirigi patruya na e sitio. Na yegada di patruya na e sitio a descubri cu un homber cu lo a agredi un dama cu biga durante dia lo a bolbe bek marduga pa buska problema cu e dama atrobe. Aki polis a tuma e biga den beslag y tambe a detene e homber bou sospecho di agreshon como tambe pa viola TdQ dor di bay na e dama su cas na e ora di marduga. Vehiculo di transporte a ser pidi na e sitio pa asina por a transporta e detenido pa warda di polis.


text:
Aparentemente esaki lo ta e auto usa pa los e tironan dilanti Lekker!
Diadomingo madruga a drenta informe di cu lo tin un auto na candela riba e veld di Marlins na Saliña Cerca, mesora a dirigi tanto polis como bomberonan na e sitio. Na yegada di e patruya a bin copa cu e auto full na candela caba y aki ta trata di un Toyota Tercel sin number. Teniendo na cuenta cu un ora prome tabata tin tiramento dilanti Lekker y algun pesona a menciona Toyota Tercel blanco a pasa dilanti Lekker, muy probablemente esaki lo ta e vehiculo usa pa e tiramento. Pero autoridad tin e investigacion den su mannan y ta trahando duro riba e caso aki ya cu tin arma di candela envolvi.


text:
“E reunionnan na e Asamblea general ta importante pa pone Aruba bek riba mapa internacional y pa nos recuperacion di e pandemia”
Siman pasa na New York a tuma luga e Asamblea General di Nacionnan Uni 2021. Tur aña esaki ta wordo organisa y aña pasa e tabata completamente virtual pa motibo di Covid. E aña aki e Asamblea General a tuma luga un parti den persona y un parti virtual. Prome Minister a participa den seccionnan virtual y tambe personal na New York como parti di delegacion di Reino.
Nacionnan Uni ta un partner grandi pa Aruba. Especialmente como un pais chikito pa nos por logra e desaroyonan positivo y sostenibel cu nos ta busca pa nos pais. Awo cu Aruba ta saliendo di e pandemia y cu nos tin e periodo di recuperacion nos dilanti, Nacionnan Uni ta bira un partner aun mas importante pa nos.
Siman pasa Prome Minister a participa caba den algun di e encuentronan virtual y diabierna e tabata presente den algun reunion na New York. E siman aki tin algun reunion virtual cu ta continua. Como parti di delegacion di reino Prome Minister tabata presente pa asina logra pone Aruba atrobe riba mapa internacional cu ta hopi importante pa loke ta e recuperacion.
“Esaki nos ta enfoca mas tambe pa asina trece mas inversion cu ta crea cupo di empleo cu ta loke nos mester pa por sali di e pandemia aki y su efectonan”, Prome Minister a remarca.
En total, Prome Minister tawata tin 9 reunion importante y fructifero na e Asamblea General di Nacionnan Uni na New York.
“Mi ta wak bek riba e 9 reunionnan cu tabata tin durante 1 dia di mainta te anochi y mi ta kere cu importante ta pa keda mantene Aruba riba e mapa internacional pasobra ta asina so nos por haña ayudo y ayudo importante cu por yuda nos sali di e pandemia mas lihe”, Prome Minister Evelyn Wever-Croes a enfatisa.


text:
KRALENDIJK – Djabièrnè 24 di aprel grupo di brasbènt “The Boyz” a presentá na sitio sentral di karentena. E aktividat a tuma lugá ku tur prekoushon, pa evitá kontakto ku kualke persona di ámbos banda. E tokamentu a dura mas o ménos 45 minüt, riba tereno kaminda e edifisio nan ta, esta e hotèl “Buddy Dive”. Por a tuma nota di esnan den karentena, for di un distansha. Nan a keda hopi kontentu loke nan a ekspresá momentu ku e grupo a presentá. Ta trata di un aktividat pa laga e hendenan distraí miéntras nan ta sera den e edifisio.
Potrètnan ta duna bista di e momentu.


text:
KRALENDIJK – Ya pa añanan largu mayornan ta keha tokante e falta di bon enseñansa den e munisipionan karibense pa mucha ku por ehèmpel outismo. Un entrevista ku minister Wiersma (Enseñansa primario i sekundario) tokante enseñansa spesial den e munisipionan karibense a trese bululú.
Minister Wiersma ta haña ku sigur tin ‘un bon ret di ekspertisa’ na e isla. E problema segun e minister hopi bia ta serka e mayornan mes, ku ta haña ku ta ‘fèrfelu pa aseptá yudansa’ pa nan yu. E ponensianan ta kondusí na asombro bou di mayornan i personal di enseñansa.
Den práktika pa haña yudansa ta resultá di ta difísil í karu, nan ta bisa. “Mi a rabia masha ora mi a lesa su reakshon”, Vanessa Tunk ta konta. For di 2016 el a kuminsá buska yudansa pa su yu muhé ku outismo. Aña ‘den, aña ‘fó nos a pasa na tur dunadó di yudansa. Pero na e skol regular nada no a kambia.
‘frankamente bisá, mi no sa berdaderamente di kiko ta trata’
Minister Dennis Wiersma djis promé ku e entrevista ku Ret Karibense ker a sa promé tokante kiko e preguntanan tabata. Despues promé e ker a deliberá lihé lihé ku un ámtenar kumbre, promé ku e lo a reakshoná dilanti kámara. “Pasobra frankamente bisá mi no sa berdaderamente di kiko ta trata.”
Marie Craane ta logopedista pa entre otro mucha ku outismo i nan mayornan. E mes tambe tin un yu ku outismo. E ta asombrá ku e minister ta bisa ku mayornan den Karibe mes hopi bia no ta aseptá yudansa. “Pasobra esaki no ta mi eksperensia.”
“Kisas mayornan no por formulá nan petishon di yudansa fásil òf kla tur ora, pasobra nan no sa kiko e posibilidatnan ta. Pero den esei nan mester di guia i yudansa di hende profeshonal.”
‘E muchanan asta ta bira drop-out’
Un otro mayor* no ke reakshoná ku su nòmber, pasobra Boneiru ta un isla chikí. “Den práktika mi a mira hopi mucha ku tabatin mester di atenshon spesial, pero ku no tabata haña esaki. Tabata manda e muchanan aki, mi mes yu tambe, di un punta pa otro!”
“E muchanan tabata bai ofer sin ku nan tabata dominá e materia di lès, pasobra e organisashonnan di yudansa no tabata yuda nan intensivamente. Pa e motibu aki den enseñansa sekundario asta nan a bira drop-out.”
“Mi mes – ku tur loke ku mi tabata por – a duna mi yu e yudansa nesesario, pa e por a bai e klas di èksamen tòg.”
‘Bo ta tende mayornan roga pa yudansa den akohida despues di skol’
No ta un problema di último añanan, pero awor tambe, un mayor ku ke reakshoná anónimamente* ta bisa. “Mi yu ku ta super inteligente tampoko no ta haña e atenshon nesesario na skol básiko. Esei ta pasobra den e klas ei tin mas o ménos dies mucha ku mester di atenshon spesial. E dosente ta lucha ku di mas preshon.”
“Despues mi ta mira na e reunion di akohida despues di skol ku otro mayor ta kasi roga e empleadonan pa yuda nan yu ku tin outismo ku guia den nan tareanan di studia na kas. Na skol esaki no ta logra pasobra ta falta ekspertisa.”
Enseñansa regular no ta duna sufisiente sosten
Loke sí ta bèrdat den e ponensianan di Wiersma, ta ku tin mas i mas ekspertisa na Boneiru pa guia mucha ku outismo, Craane sa. “Tin desaroyo positivo, manera un pilot na akohida di mucha. Di mavo te vwo tin un klas spesial pa alumno ku outismo.”
Pero esaki ainda no ta nifiká ku e kos ta bon reglá, e ta ripará. Hopi bia ta trata netamente di problema ku no ta falta di e mayornan. “Tin mucha por ehèmpel mester ta den grupo chikí, den un ambiente ku masha tiki estímulo i nan mester haña un struktura fiho. Esei ta nesesidatnan di enseñansa spesífiko ku e skol no por duna.”
‘Minister apsolutamente no a profundisá su mes den e islanan’
Barbara Huveneers tambe a sigui e entrevista ku minister Wiersma. E tin dos yu ku outismo, el a studia pa dosente i e ta kordinadó di kuido den enseñansa na Boneiru. “A siña mi konta te dies promé ku mi reakshoná. Mi a kasi yega na dies mil i ainda mi tabata kunsumí. E minister apsolutamente no a profundisá su mes den e islanan.”
“Ta kompletamente ridíkulo ku mayornan mester paga èkstra pa nan yu haña enseñansa adekuá. Ta algu ku tur mucha tin derecho riba dje.”
“En bes di invertí den informashon, awor sin pensa mas aleu ta bisa ku mayornan no ta habri pa yudansa. Nos ta biba den un komunidat masha chikí, kaminda tin un kultura di miedu. E konosementu i eksperensia den klas lástimamente no ta asina leu tur kaminda ku mayornan por konta ku en bèrdat no ta stigmatisá nan yu.”
* Ta usa reakshon anónimo komo eksepshon, kontal ku e identidat ta konosí serka e reportero i redakshon final.


text:
E beyesa escultural di Corsou, Akisha Albert, a bin disfruta di un fin di siman na Aruba, hunto cu su kerida mama. Akisha ta un di e candidatanan cu durante di e certamen di Miss Universe 2018, a logra capta atencion pa su beyesa exotico y carisma. Como un di e faboritonan pa e corona, el a logra score den Top 10 di Miss Universe. Na Aruba tambe Akisha Albert tabatin un fanaticada grandi den e final di e certamen di Miss Universe.
Akisha (24) ta un persona sumamente encantador y cu ta resalta pa su amabilidad y humildad. E ta un studiante y cu e meta pa bira docente pa e vak di ingles. Ya pa 5 aña e ta organisa evento pa e personanan special pa asina trece nan den spotlight. Desde cu Akisha a sali den Top 10 di Miss Universe, e atencion riba su persona ta inmenso. E beyesa aki lo ta den edicion di FOCUS di juli den un cobertura espectacular!


text:
Oranjestad-Ministerio di Cultura, Oficina di Monumento y Comision Paseo Monumental ta participa cu e Paseo Monumental IV 2014 lo tuma lugar riba diadomingo 14 di september 2014, di 9or di mainta pa 4or di atardi. Riba e dia aki un total di 11 edificio lo habri nan porta pa publico y lo por admira e edificionan di paden.
Na prome lugar Comision Paseo Monumental IV 2014 kier a gradici e doño y usuarionan pa duna permiso cu nan edificio lo ta habri y accesibel durante henter dia.
E edificionan lo ta data di 1867 te cu 1929. Nan arkitectura ta varia di cas di cunucu, mansion te cu cas di vivienda. Lo bay tin un total di 6 arkitecto cu lo duna guia y recorido na e diferente edificio monumental restaura. Nan lo pone enfasis riba con nan a restaura cada edificio y specialmente riba e tecnica di restauracion. E specialidad aki di restauracion ta e tecnica mas costoso y complica riba e tereno di arkitectura.
Miniterio di Cultura, Oficina di Monumento y Comision di Paseo Monumental IV 2014 ta informa na tur esnan cu ta desea di participa na e Paseo Monumental IV pa inscribi riba e diadomingo 14 di september for di 9’or di mainta caba y durante dia. Y un invitacion ta bay na e hobennan di 4 pa 17 aña pa participa na e speurtocht cu ta ser organisa specialmente pa nan y tin premio interesante. Ta bon pa trece dilanti cu cada arkitecto a haci un pregunta relaciona cu su edificio den e formulario di e speurtocht.
E paseo aki ta gratis y yega riba e Plaza riba Schelpstraat dilanti di Oficina di Monumento busca e material di informacion y mapa di e recorido di e paseo.


text:
Info Buki di Pret
Spesial pa tur mucha di Boneiru Buki di Pret ta, un buki kargá ku hopi aktividat dushi durante e fakansi grandi. Bo ta bai skol básiko na Boneiru? Kada mucha ta haña e buki den klas. Ki dia? E último siman di skol, promé ku fakansi. Asina nos ke pa nos mes muchanan probechá di e mas mihó ofertanan na e aktividatnan di mas dushi, di mas prèt. Di deporte te restorant i di lugá di eiskrim te museo, semper tin un akshon di preis abou pa bo.
Esaki inisiadónan di Buki di Pret ta Ezra i Marga Buys. E inspirashon ta bini di e Jeugdvakantiepaspoort di Rotterdam. Nan ta introdusí e buki na Boneiru den 2018.
Redakshon Buki di pret
postbus 438, Bonaire
redacteur @ bukidipret . com
drùk: Verloop Drukkerij
diseño: Pikkebuys Productions
kámara di komèrsio: 10513


text:
Venezuela ta bibando un crisis economico grave y muchanan mas hoben ta e grupo di poblacion mas vulnerabel.
E ultimo cifranan cu a ser publica pa ministerio di Salud di Venezuela ta mustra cu indice di āmortalidad infantilā ta aumenta. Caritas, ta un organisacion no gubernamental cu a detecta un nivel hopi halto di desnutricion infantil na provincia di Miranda,Vargas, Zulia y Distrito Capital. Na Valles del Tuy, localidad situa na estado Miranda, e mama di Germanin ta bisa cu e no sa con e por yuda su yiu, cu tin mita di e peso cu e mester tin, Ā na 11 aƱa di edad.
E wela di Agnely tin un sentimento similar, pasobra su nieta tin 7 aƱa y tin un peso di 18 kilo. Agnely ta come un of dos biaha pa dia solamente. E hende adulto ta sufri di hamber tambe.
E falta severo di cuminda y un inflacion di 700% ta pusha dia pa dia e puebloĀ di Venezuela pa bay busca cuminda den desperdicio di cas y empresa. āAwor haya cuminda ta hopi dificil, mi tin cu haya algun manera pa duna cuminda na mi yiu,ā e muhe ta bisa riba caya na Caracas.
Vladimir HernƔndez, periodista, a papia cu famianan cu ta afecta pasobra nan ta malnutri, un problema cu ta molestia hopi hende na Venezuela.


text:
WILLEMSTAD — For di promé di aprel último, atletismo di Kòrsou ku intermediashon di Fundashon Desaroyo Deporte Kòrsou(FDDK), ta disponé di un coach cubano den persona di Luis Varona Moret. Coach Luis ta na Kòrsou pa yuda den preparashon di atletanan lokal ku bista riba CARIFTA 2017 ku lo tuma lugá aki na Kòrsou dianan 16, 17 i 18 di aprel 2017 den Stadion Ergilio Hato, SDK. FDDK i Curaçaose Atletiek Bond (CAB) a firma un akuerdo di koperashon mediante kua FDDK riba e diferente areanan ta duna su sosten na CAB pa e evento regional aki.
Luis Varona Moret tin 38 aña di eksperensha komo treiner di atletismo. El a optené su Master den Deporte i Edukashon Físiko na Universidad de Cuba. Durante di varios aña el a traha na e país afrikano Burkina Faso i despues tambe na Venezuela, ku amplio eksperensha den Weganan Afrikano, Weganan Sentroamerikano i di Karibe, Weganan Panamerikano i Kampionato Mundial. Ademas, e ta wes di atletismo i treiner pa Special Olympics.
De Ron Machine Shop tambe ta partner den e proyekto aki ku kubrimentu di gastunan di e coach, mientras ku dòkter Wallid Elhage lo bai buta su konosementu disponibel pa huntu ku un tim prepará e atletanan pa 1 aña largu i analisá biomekánika, ku ta parti importante di deporte moderno.
Coach Luis Varona Moret además di ta bira e coach pa e disiplínanan di lansamentu(diskus, bala di heru, speer), lo bai traha huntu ku otro téknikonan ku e guia general di parti di FDDK pa loke ta trata e trabounan ku lo tuma lugá pa CARIFTA 2017.
Mientras tantu, e coach cubano durante di seis dia pa siman ta aktivo riba tereno ku atletanan ya establesí komo tambe hóbennan ku a keda reklutá durante luna di aprel último. Den siman parti atardi e ta na SDK di 5’or pa 7’or, mientras ku djasabra mainta e ta aktivo riba vèlt di Barber di 10’or pa 11.30’or.


text:
ORANJESTAD (AAN): E dianan aki, un area di presion halto cu ta keto bay ‘colga’ den parti nort di Lama Caribe, ta produciendo bientonan relativamente fuerte rond di Aruba.
Y esaki ta trece problema tambe pa esnan cu ta nabega riba lama, y algo a pasa na parti zuid di Aruba tambe riba Diabierna mainta.
Vocero Policial Lito Lacle a confirma, cu Diabierna mainta na momento cu un boto di Polis Maritimo ta patruyando riba e lama pazuid di Aeropuerto di Aruba, nan a mira un boto mediano ta posicion na un forma inusual cerca di rif.
E rif aki ta di Renaissance Island, y nan a mira cu e boto ta manera pega den e mangrove.
Polisnan Maritimo a dicidi na yega cerca, y a bin nota cu ta trata di e boto ‘Sea Queen’ cu ta duna Scuba Diving Tours na hendenan local como tambe turista.
Posiblemente debi na biento fuerte combina cu coriente fuerte di lama, e boto a keda hala y a bay stagna den e Mangrove, y no por a sali bek riba su propio forza.
Esnan di Polis Maritimo a ofrece yudanza na esnan di e boto, pa yuda rek y saca nan di e posicion precario. Nan a acepta, y mesora a zwaai un cabuya pa nan.
Polis Maritimo cu su motornan potente a logra di yuda saca Sea Queen for di e area mal pega di Mangrove. Y como cu ainda nan tabatin dificultad, e ora Polis Maritimo a dicidi na sigui tow nan, y a hiba nan na un Pier na altura di Bucutiweg, unda nan por a mara pa asina revisa e boto.
E bon noticia ta cu tur hende ta sano y salvo. Despues di esey, Polis Maritimo a sigui cu nan patruyahe y a notifica Central di Polis di nan hazaña.
https://diario.aw/categories/noticia/policial/polis-a-topa-cu-boto-pega-den-mangrove#sigProId5e5945a161